Belanjawan 2024: Penerima STR bakal dapat RM100 sebulan selama setahun

KUALA LUMPUR: Sebanyak 700 ribu penerima Sumbangan Tunai Rahmah (STR) akan menerima RM100 ringgit sebulan untuk tempoh 12 bulan menerusi bantuan Sumbangan Asas Rahmah (SARA).

Perdana Menteri, Datuk Seri Anwar Ibrahim berkata, bantuan itu akan dikreditkan ke dalam myKad dan penerima boleh menggunakannya di kedai-kedai runcit untuk membeli keperluan asas.

Menurutnya, inisiatif itu juga diteruskan susulan cabaran kos sara hidup dan kenaikan harga barang yang nyata membebani rakyat khususnya bagi golongan isi rumah berpendapatan rendah.

“Tahun ini, kita telah perkenalkan Sumbangan Asas Rahmah (SARA) dengan mengkreditkan ke dalam myKad 200 ribu penerima STR sebanyak RM100 sebulan untuk tempoh enam bulan.

“Melalui SARA, penerima hanya perlu ke kedai-kedai runcit untuk memberi keperluan asas hanya dengan menggunakan myKad.

“Mengambil kira maklum balas yang amat baik, Kerajaan memutuskan untuk meluaskan manfaat SARA kepada 700 ribu penerima STR yang akan menerima RM100 sebulan untuk tempoh 12 bulan,” katanya ketika membentangkan Rang Undang-Undang (RUU) Perbekalan 2024 atau Belanjawan 2024 di Dewan Rakyat bertemakan “Reformasi Ekonomi, Memperkasa Rakyat di sini, pada Jumaat.

Dalam pada itu, Menteri Kewangan itu turut memaklumkan bahawa permohonan baharu bagi STR 2024 akan dibuka seawal November 2023.

“ STR 2024 akan mengambil pendekatan berbeza iaitu Kerajaan akan membuka permohonan baharu seawal November 2023 dan permohonan akan dibuka sepanjang tahun berbanding setahun sekali sebelum ini.

“Insya-Allah, bayaran pertama sehingga 500 ringgit akan dibuat pada bulan Februari 2024,” maklumnya.

Terdahulu, Anwar memaklumkan pemberian STR akan memanfaat 9 juta penerima atau 60 peratus daripada penduduk dewasa Malaysia.

Peruntukan STR meningkat sebanyak 2 bilion ringgit atau 25 peratus iaitu daripada 8 bilion ringgit kepada 10 bilion ringgit manakala kadar maksimum STR turut meningkat daripada RM3,100 kepada RM3,700.

Author

Diyana Rahip

View all posts

View all posts


Keluarga kakitangan Aman Palestin di Gaza terbunuh

KUALA LUMPUR: Sebahagian besar keluarga kakitangan pertubuhan bukan kerajaan (NGO) Aman Palestin Berhad terbunuh dalam serangan tentera Israel ke atas Gaza sejak Sabtu lalu.

Pengurus Besar Pemasaran Aman Palestin Berhad, Muhd Farhan Muhd Fadhil ketika mengesahkannya bagaimanapun berkata semua tujuh kakitangan mereka yang juga rakyat tempatan selamat.

“Setakat ini kita sentiasa mengikuti perkembangan yang berlaku di sana dari semasa ke semasa,” katanya kepada BH, hari ini.

Muhd Farhan dalam masa sama turut mengesahkan projek pembangunan hasil sumbangan rakyat Malaysia di Gaza setakat ini tiada yang terjejas.

Katanya, ia termasuk projek pembinaan Masjid Imam As-Syafie, Masjid Al-Qassam, Masjid Syeikh Ajlin dan Hospital Aman Palestin serta Hospital Al-Razi.

“Setakat ini Alhamdulillah projek besar yang sedang dijalankan semua tidak musnah dan berada dalam keadaan yang baik. Ini termasuk sektor perubatan yang sidang dibina,” katanya.

Muhd Farhan berkata semalam pihaknya sudah menghantar bantuan kecemasan awal sebanyak RM470,000 di Gaza.

Katanya, bantuan itu adalah untuk dua kumpulan sasaran iaitu mangsa yang cedera akibat serangan dan sedang dirawat di Hospital Al-Shifa dan Hospital Indonesia.

Antara bantuan yang diberikan adalah rawatan klinikal, anggota palsu, baju sejuk dan kerusi roda.

“Kumpulan sasaran kedua pula adalah mangsa yang hilang tempat tinggal. Berdasarkan maklumat yang diterima terdapat seramai 187, 500 hilang tempat tinggal.

“Mereka kini ditempatkan di 64 sekolah di bawah pertubuhan antarabangsa sebagai pusat penempatan sementara. Mereka dibantu dari segi pemberian tilam, selimut, makanan panas dan baju sejuk,” katanya.

Muhd Farhan berkata, bantuan kecemasan awal yang diberikan secara berfasa itu, sudah memanfaatkan seramai hampir 8,000 orang.

Katanya, ketika ini pihaknya juga sedang melancarkan Bantuan Kecemasan Palestin dengan sasaran sebanyak RM20 juta.

Sementara itu, Muslim Care Malaysia Society dalam hantaran menerusi akaun Facebook, memaklumkan sebuah masjid di Palestin yang dibina hasil sumbangan rakyat Malaysia musnah, selepas dibom oleh tentera rejim Israel, Sabtu lalu.

“Retak hati berkeping-keping melihat masjid yang tersergam indah hasil dana rakyat Malaysia pecah berderai kesan serangan bom oleh Zionis Israel.

“Penghujung tahun 2013 Muslim Care Malaysia mencipta sejarah apabila berjaya membina sebuah masjid luas dan cantik untuk rakyat Palestin.

“Malangnya semua hasil usaha dan sumbangan rakyat Malaysia pada 7 Oktober 2023 musnah keseluruhannya dan tidak lagi boleh digunakan,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Sadio Mane tidak mahu sambut gol ‘haram’

Oleh: WAHYUDIN AL-BALINGI

KEJUJURAN Sadio Mane mencerminkan sikap dirinya sebagai Muslim yang taat kepada perintah agama.

Ia boleh dilihat semasa perlawanan Bayern Munich menentang Bochum pada Ahad lepas. Mane menjaringkan gol tetapi kemudian meminta pengadil membatalkan jaringan kerana bola sudah terkena tangan Mane sebelum menerjah ke gawang.

Menurut laporan dari Mirror, ketika Bayern sudah mendahului 3-0, Mane menghasilkan gol setelah bola tandukan Coman mengenai tiang dan memantul terkena badan Mane lalu masuk ke gawang.

Mane yang dalam posisi terjatuh terus menunjuk tangannya sambil melirik ke arah pengadil dan tersenyum. Mane seolah memberi isyarat bola memang mengenai tangannya.

Pengadil melihat ulang tayang di VAR sebelum membatalkannya selepas didapati ‘handsball’.

Aksi Sadio Mane mendapat pujian dari para peminat bola sepak dan dinilai miliki nilai-nilai murni dan kejujuran.

Dalam tiga penampilan di Bundesliga, Mane sudah meledak tiga gol.

Author

Media Variasi

View all posts

View all posts


‘bekal by foodpanda’ penghantaran makanan diperakui Halal

SEBAGAI seorang umat Islam, memastikan makanan yang dijamah setiap hari diperakui Halal adalah fardhu.

Bukan sahaja mematuhi perintah Tuhan, mencari makanan yang Halal juga dapat mengelakkan daripada azab api neraka dan menyucikan hati.

Allah SWT turut berfirman dalam Surah Al-Baqarah ayat 172 yang bermaksud “Wahai orang-orang yang beriman! Makanlah dari benda-benda yang baik (yang halal) yang telah Kami berikan kepada kamu, dan bersyukurlah kepada Allah, jika betul kamu hanya beribadat kepadanya”.

Bagi meningkatkan keyakinan umat Islam tentang status Halal ketika mendapatkan makanan kegemaran mereka, syarikat penghantaran makanan popular, foodpanda Malaysia memperkenalkan bekal by foodpanda.

Ia adalah satu-satunya platform penghantaran makanan yang diperakui Halal di Malaysia, yang hanya menghantar produk makanan daripada vendor yang diperakui Halal oleh Jabatan Kemajuan Islam Malaysia (JAKIM).

Ia juga dilancarkan bagi menjaga integriti Halal setiap pesanan yang dihantar kepada pelanggan.

Pihak foodpanda telah menjayakan program perintis di Putrajaya dengan 89 restoran hujung tahun lalu dan kini telah melibatkan lebih 5,300 vendor dan kira-kira 20,000 rakan penghantar seluruh negara.

Pengerusi Jawatankuasa Halal bekal by foodpanda, Amri Mohd Sham berkata, penghantar makanan bekal by foodpanda hanya menghantar makanan dari restoran yang disahkan Halal dan diberi latihan.

“Penghantar makanan dilatih tentang pematuhan Asas Kesedaran dan Pematuhan Halal, Sertu dan juga Kawalan Keselamatan dan Kebersihan Makanan,” katanya.

Walaupun reka bentuk beg dan baju rakan penghantar adalah berbeza, namun bekal by foodpanda yang dilancarkan oleh Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar pada 12 April lalu bukanlah satu aplikasi yang baharu.

Semua pesanan boleh dibuat melalui aplikasi foodpanda, khususnya melalui banner ‘Bekal’ di dalam aplikasi tersebut.

Muat turun aplikasi foodpanda dan pesan makanan dari restoran Halal kegemaran anda hari ini melalui bekal by foodpanda. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Wang Putera Faisal kepada Najib dipercayai ada kaitan syarikat Jho Low – Penganalisis BNM

KUALA LUMPUR: Sejumlah RM60.6 juta daripada akaun yang didaftar atas nama Putera Faisal Turki Bandar Al-Saud telah dimasukkan ke dalam akaun peribadi AmIslamic Bank bekas Perdana Menteri, Datuk Seri Najib Razak pada 2011.

Wang RM60,629,839.43 itu diterima dalam dua transaksi iaitu pada 23 Februari dan 13 Jun 2011.

Menurut Penganalisis Bank Negara Malaysia (BNM), Adam Ariff Mohd. Roslan yang menjalankan analisis terhadap aliran wang yang memasuki akaun peribadi Najib, nombor akaun Putera Faisal adalah sama dengan dengan nombor akaun Bank Riyad yang menerima dana daripada Good Star Ltd.

Good Star dikatakan milik ahli perniagaan dalam buruan, Low Taek Jho atau lebih dikenali sebagai Jho Low.

Dalam prosiding terdahulu, Adam Ariff berkata, Jho Low telah membuka akaun bank Switzerland untuk syarikatnya, Good Star Limited, tiga bulan sebelum akaun luar pesisir itu menerima dana 1MDB berjumlah AS$700 juta.

“Akaun Bank Riyad itu memindahkan dana ke akaun Najib dalam tempoh satu hingga tiga hari selepas Good Star memindahkan dana ke akaunnya (akaun Putera Faisal).

“Berdasarkan jarak masa antara tarikh Good Star memindahkan dana ke akaun bank Riyad dan tarikh akaun bank Riyad memindahkan dana ke akaun Najib, serta nilai dana yang dihantar ke akaun bank Riyad dan nilai dana yang dipindahkan ke akaun Najib, munasabah untuk dipercayai akaun bank Riyad diguna sebagai akaun ‘pass through’ untuk memindahkan wang daripada Good Star, yang berasal daripada subjek sama,” kata saksi pendakwaan ke-47 itu.

Adam Ariff berkata demikian ketika memberikan keterangan terhadap Najib, 70, yang berdepan empat tuduhan menggunakan kedudukannya ketika itu untuk mendapatkan suapan berjumlah RM2.3 bilion daripada dana 1Malaysia Development Berhad (1MDB) serta 21 pertuduhan pengubahan wang haram membabitkan jumlah sama.

Pada prosiding sama, Adam Ariff menyatakan, Jho Low melalui Good Star menerima keseluruhan dana berjumlah AS$810 juta daripada 1MDB dalam tempoh tiga tahun iaitu daripada 2009 hingga 2011.

Katanya, hasil pemeriksaan mendapati penyata bank akaun Good Star termasuk akaun semasanya menunjukkan penerimaan dana daripada 1MDB dan Tarek Obaid (pengasas bersama dan Ketua Pegawai Eksekutif PetroSaudi International Ltd. (PSI))

Saksi itu juga mengesahkan, sebelum menerima dana AS$700 juta daripada 1MDB, baki akaun dalam Good Star adalah sifar.

Katanya, daripada 30 September 2009 hingga 27 Mei 2011, satu-satunya pihak yang memindahkan dana ke dalam akaun syarikat itu adalah 1MDB.

Perbicaraan di hadapan Hakim Mahkamah Tinggi Datuk Collin Lawrence Sequerah bersambung esok. – Utusan

Author

Media Variasi

View all posts

View all posts


CEO DNB baharu akan diumum selepas perjanjian dimuktamad – Fahmi

PETALING JAYA: Ketua Pegawai Eksekutif (CEO) Digital Nasional Berhad (DNB) yang baharu dijangka diumumkan selepas semua perkara melibatkan perjanjian langganan saham dimuktamadkan, kata Menteri Komunikasi dan Digital, Fahmi Fadzil.

“Saya telah memaklumkan kepada semua CEO pengendali rangkaian mudah alih (MNO) tentang memuktamadkan pemeteraian perjanjian langganan saham dan diharapkan minggu depan jika semuanya berjalan lancar,” katanya.

Beliau berkata, Ketua Setiausaha Perbendaharaan, Datuk Johan Mahmood Merican dan Ketua Setiausaha Komunikasi dan Digital, Datuk Mohamad Fauzi Md Isa, yang mempengerusikan bersama mesyuarat pasukan petugas 5G, akan meneliti aspek akhir sebelum pemeteraian itu dilaksanakan.

“Kami juga akan memaklumkan kepada media bila pemeteraian itu akan dilaksanakan selepas semua MNO yang mengambil bahagian dalam mesyuarat itu telah mengambil ekuiti mereka… mungkin sama ada semasa atau selepas menandatangani (kami akan mengumumkan CEO), mudah-mudahan,” jelasnya.

Beliau berkata demikian pada sidang media selepas melancarkan Malaysia Digital Expo (MDX 2023), pagi tadi. Turut hadir bersamanya ialah Timbalan Menteri Komunikasi dan Digital, Teo Nie Ching; Ketua Setiausaha Kementerian Komunikasi dan Digital, Datuk Mohamad Fauzi Md Isa dan Ketua Pegawai Eksekutif MDEC,  Mahadhir Aziz.

Pada 21 Julai 2023, Fahmi berkata, CelcomDigi, Maxis, Telekom Malaysia (TM), U Mobile dan YTL Communications akan memuktamadkan perbincangan mengenai pegangan ekuiti dalam DNB, tetapi soal pemilikan saham belum diumumkan.

Author

Ariom Rajeswaran

View all posts

View all posts


Gaduh politik tidak perlu berpanjangan, raikan perbezaan – Pemerhati

KUALA LUMPUR: Lusa, rakyat Malaysia akan memilih, dan pastinya tempoh 48 jam yang berbaki ini dimanfaatkan sepenuhnya oleh calon dan parti bertanding untuk terus memikat pengundi.

Tidak seperti pilihan raya umum (PRU) sebelum ini, PRU ke-15 ini menyaksikan kehadiran begitu banyak parti, gabungan parti serta calon Bebas bertanding, bererti kira-kira 21.17 juta rakyat yang akan mengundi pada Sabtu ini mempunyai banyak pilihan.

Bagi pengikut setia parti, jawapan siapa yang akan dipangkah sudah ada. Bagi yang di atas pagar pula mungkin masih menelaah senarai calon di kawasan masing-masing.

Dihidangkan dengan begitu banyak pilihan, tidak boleh disangkal akan kewujudan perbezaan pendapat dan episod bermasam muka, sama ada sesama rakan, keluarga atau komuniti setempat, lantaran masing-masing pasti cuba mempertahankan ideologi politik atau calon pilihan mereka.

Mengakui akan kemungkinan itu, pemerhati politik bagaimanapun percaya masyarakat Malaysia sudah matang dan tidak akan terbawa-bawa dalam pertelagahan sehingga sanggup memutuskan hubungan persahabatan atau kekeluargaan.

RAIKAN PERBEZAAN

“Memang benar, pada satu ketika dahulu pertelagahan politik memecahbelahkan masyarakat. Keadaan ini berlaku di Kedah, Kelantan dan Terengganu. Malah, ada segelintir kes, kubur pun tidak mahu campur,” imbas  penganalisis politik  Prof Dr Ahmad Atory Hussain kepada Bernama.

Tidak menolak mungkin masih ada kes terpencil, pemerhati veteran itu berpandangan umumnya pergaduhan sedemikian sudah tidak berlaku lagi sekarang kerana rakyat sudah matang.

“Dahulu rakyat memang cepat terpengaruh disebabkan hanya ada akhbar tertentu sahaja. Akan tetapi sekarang dengan pelbagai saluran mendapatkan maklumat, rakyat sudah dapat mengimbangi berita yang disebarkan. Jadi, masyarakat boleh membuat perbandingan mana yang betul dan salah,” katanya.

Namun beliau mengakui kewujudan begitu banyak gabungan politik baharu bermakna jurang perbezaan politik juga semakin besar dalam masyarakat.

Biarpun begitu, rakyat katanya perlu bersifat lebih terbuka dan meraikan perbezaan pendapat serta pilihan masing-masing.

“Negara kita mengamalkan sistem demokrasi untuk rakyat memilih pemimpin yang seterusnya membentuk kerajaan. Malah, kerajaan juga membenarkan banyak parti politik untuk bertanding, dan di sini wujudnya pelbagai ruang dan pilihan untuk rakyat memilih.

“Raikanlah perbezaan, jangan memburuk-burukkan sesebuah parti jika ia (parti) bukan pilihan kita. Sekiranya hendak memaklumkan kepada ahli keluarga mengenai kekurangan atau kelebihan sesuatu parti, boleh, namun perlulah ada ilmu, fakta serta hujah-hujah yang akademik.

“Dalam keluarga, jangan sesekali menggunakan provokasi atau fitnah serta tuduhan melulu kepada parti yang bukan pilihan kita,” ujarnya.

Tambah beliau, ikatan kekeluargaan juga tidak harus menjadi rapuh hanya kerana perbezaan warna bendera parti yang dipilih.

BANYAK PILIHAN CETUS PERGADUHAN

Penganalisis politik, Prof Dr Azmi Hassan pula berpendapat kemunculan begitu banyak gabungan dan parti politik berpotensi meningkatkan pergaduhan dalam keluarga.

Lebih-lebih lagi mengambil kira kerancakan kempen menerusi media sosial yang bagaikan “kitab” pegangan golongan muda, walaupun ada yang tahu kebanyakan maklumat tersebut tidak lengkap termasuk tidak sahih.

Sehubungan itu kata beliau, sebaiknya elak bincang soal politik sesama ahli keluarga sekiranya diketahui ada yang mempunyai ideologi berbeza.

“Kehidupan kita kini dikuasai media sosial, dan terdapat hubungan keluarga yang terputus apabila membincangkan isu politik dalam kumpulan WhatsApp keluarga, dan kerana itu, ia sewajarnya dielakkan,” katanya.

Pada masa sama, beliau berkata, konflik politik semasa pilihan raya tidak hanya berlaku dalam keluarga dan masyarakat, tetapi juga antara pemimpin parti termasuk sesama pemimpin daripada sebuah parti.

Hal ini kata Azmi tidak sepatutnya berlaku kerana ia mampu menggugat keyakinan ahli parti dan pengundi.

“Jadi, gaduh politik  (dalam kalangan pemimpin dan parti) memang akan memberi kesan negatif kepada ahli parti dan penyokong yang berada di luar parti,” katanya.

Justeru katanya, walaupun tidak senada dalam aliran politik, pergaduhan dalam keluarga dan masyarakat tidak perlu dipanjangkan kerana sifat politik tidak statik, tetapi sentiasa berubah dan  progresif.

Malah katanya prinsip sama harus turut dipegang oleh calon dan pemimpin politik.

“Mereka yang tewas seharusnya melupakan perbezaan fahaman dan teruskan tanggungjawab masing-masing. Bagi kerajaan serta wakil rakyat yang berada dalam kerajaan, tugas mereka adalah menggubal dasar.

“Wakil rakyat yang menang tetapi berada dalam blok pembangkang pula, tugas mereka selepas itu ialah menjadi  ‘check and balance’  pada setiap dasar yang digubal kerajaan,” katanya.

Apapun pilihan yang dibuat Sabtu ini, kedua-dua pemerhati politik itu bersetuju tidak perlu berulang episod hitam yang mencemari landskap politik negara pada era 80-an. Lebih-lebih lagi November adalah Bulan Keluarga Malaysia yang sepatutnya diraikan dengan menyuburkan lagi ikatan kasih sayang. – BERNAMA


Penggunaan VAR perlu kajian menyeluruh, tidak diguna dalam masa terdekat – MFL

PETALING JAYA: Penggunaan video bantuan pengadil (VAR) dalam saingan Liga Malaysia (Liga-M) masih memerlukan kajian mendalam sebelum boleh diguna pakai secara meluas, kata Ketua Pegawai Eksekutif Liga Bolasepak Malaysia (MFL), Stuart Ramalingam.

Beliau menjelaskan terdapat beberapa kekangan untuk melaksanakan penggunaan teknologi tersebut dalam tempoh terdekat kerana ia tidak hanya tertumpu kepada aspek pegawai perlawanan tetapi turut menuntut penyediaan infrastruktur di sesebuah stadium.

“Isu VAR ini bukan semata-mata untuk kita adakan dalam satu perlawanan sahaja. Pegawai perlawanan perlu dilatih serta persediaan infrastruktur di stadium itu sendiri selain melibatkan kos yang tinggi.

“Kita juga melihat kepada aspek pengadilan dalam bola sepak itu secara menyeluruh... tidaklah tiba-tiba masa perlawanan akhir sahaja kita hendak gunakan. Jadi, tidak bermaksud ia boleh dilaksanakan dengan begitu sahaja,” katanya pada majlis pengumuman syarikat minuman Origina selaku penaja Piala Malaysia 2022 dan Liga Malaysia 2023, di sini hari ini.

Stuart berkata teknologi VAR yang pertama kali digunakan di Malaysia ketika perlawanan akhir Piala AFC antara KL City FC dan kelab dari Oman, Al-Seeb di Stadium Nasional Bukit Jalil pada Sabtu lepas, juga tidak sewenang-wenangnya boleh digunakan di stadium lain.

“Benda (VAR) ini memerlukan masa kerana stadium itu bukan hak milik pasukan tetapi hak milik perbadanan stadium ataupun mungkin kerajaan negeri, sebelum VAR ini boleh dijalankan dengan sempurna.

“Kalau kita lihat perlawanan di stadium kadang-kadang akan ada masalah Internet. Jadi kalau kita nak gunakan teknologi ini hanya di Stadium Bukit Jalil tidak adil. Kita perlu lihat stadium lain seperti di Alor Setar, Kota Bharu ataupun mana-mana stadium untuk pastikan penyediaan infrastruktur itu,” katanya.

Stuart dalam pada itu berkata biapun isu VAR bukan di bawah bidang kuasa MFL, pihaknya bersama Persatuan Bolasepak Malaysia (FAM) kekal komited dalam memperbaiki mutu pengadilan dalam liga domestik supaya tidak berhadapan sebarang masalah. – BERNAMA


Mahkamah Rayuan tetapkan 23 Nov keputusan cabar larangan merokok

PUTRAJAYA: Mahkamah Rayuan menetapkan 23 Nov ini untuk keputusan berhubung rayuan tujuh individu yang mahu membatalkan larangan merokok di semua premis makanan yang dikuatkuasakan Kementerian Kesihatan (KKM).

Hakim Datuk Yaacob Md Sam, yang mengetuai panel tiga hakim berkata mereka memerlukan lebih banyak masa untuk meneliti dan memutuskan isu yang dibangkitkan oleh peguam dalam rayuan tersebut yang melibatkan kepentingan awam.

Dua lagi hakim yang menganggotai panel itu ialah Hakim Mahkamah Rayuan Datuk M. Gunalan dan Hakim Mahkamah Tinggi Datuk Lim Chong Fong.

Tujuh individu itu merayu terhadap keputusan Mahkamah Tinggi pada 29 Okt 2019 yang menolak permohonan semakan kehakiman mereka untuk mendapatkan perintah certiorari bagi membatalkan keputusan KKM melarang merokok di kedai makan.

Tujuh individu itu ialah Mohd Hanizam Yunus, 55, Zulkifli Mohamad, 60, Mohd Laisani Dollah, 49, Mohd Sufian Awaludin, 38, Ridzuan Muhammad Noor, 56, Mohd Yazid Mohd Yunus, 51, dan Yuri Azhar Abdollah, 43.

Pada prosiding mahkamah yang dijalankan secara dalam talian, peguam Mohamed Haniff Khatri Abdulla yang mewakili individu itu, berhujah bahawa larangan merokok yang dikuatkuasakan di kedai makan adalah tidak berperlembagaan, tidak sah dan tidak munasabah kerana ia dibuat tanpa penelitian yang betul dan menyeluruh.

Beliau berkata sebelum penguatkuasaan larangan merokok di kedai makan pada 2019, perokok di Malaysia boleh merokok di zon khas yang disediakan oleh pemilik kedai makan yang mempunyai penyaman udara dan tidak mempunyai penyaman udara.

“Kami berhujah bahawa keadaan ini lebih seimbang bagi hak perokok serta bukan perokok iaitu pelanggan yang tidak merokok boleh memilih untuk duduk di tempat yang ditetapkan dan perokok pula boleh merokok di tempat terbuka,” hujah beliau lagi.

Haniff Khatri berkata hakim Mahkamah Tinggi juga telah terkhilaf dari segi undang-undang dan malah, dalam memutuskan bahawa hak anak guamnya di bawah Perkara 5 Perlembagaan Persekutuan tidak dicabuli dan perokok tidak didiskriminasi di bawah Perkara 8 Perlembagaan Persekutuan berikutan penguatkuasaan larangan merokok di kedai makan.

Peguam Kanan Persekutuan Shamsul Bolhassan yang mewakili Kementerian Kesihatan, berhujah bahawa larangan merokok di kedai makan adalah munasabah dan tidak menyalahi undang-undang.

“Hak untuk merokok bukan hak asasi untuk hidup dan jika individu memilih untuk merokok, mereka perlu menghormati hak bukan perokok dan mereka (perokok) perlu bergerak tiga meter dari kedai makan untuk merokok.

“Undang-undang itu digubal untuk melarang merokok di kedai makan, mengambil kira kesihatan awam dan kualiti hidup,” katanya.

Dalam semakan kehakiman yang difailkan pada 31 Dis 2018 dengan menamakan KKM sebagai responden, tujuh lelaki itu yang menubuhkan persatuan dikenali sebagai Persatuan Pertahankan Perokok (PHP) memohon satu deklarasi bahawa keputusan KKM untuk melarang merokok di kedai makan adalah tidak berperlembagaan.

Menurut mereka, perokok mempunyai hak sama rata dengan golongan tidak merokok untuk mengunjungi dan meluangkan masa di premis makanan dan kerajaan tidak menyediakan kemudahan yang mencukupi seperti kawasan merokok atau memasukkan peruntukan di bawah larangan merokok bagi pengusaha kedai makan untuk menyediakan kawasan larangan merokok mereka sendiri.

KKM mengenakan larangan merokok di semua restoran dan premis makanan berkuat kuasa 1 Jan 2019. – BERNAMA


Kes rogol pelajar di Sarawak: Guru ditahan di Thailand

KUALA LUMPUR: Seorang guru asal Kelantan melarikan diri selepas dituduh terlibat mencabul, merogol seorang pelajar sekolah menengah di Bintulu, Sarawak sejak lima bulan lalu akhirnya berjaya ditangkap di Thailand.

Suspek ditahan di Thailand berdasarkan satu status yang dimuat naik di halaman Facebook Dari D9 Ke Tahanan Tanpa Bicara.

Sebelum ini, portal Majoriti melaporkan seorang guru dari Kelantan didakwa merogol seorang pelajar sekolah menengah di Bintulu, Sarawak.

Dakwaan itu menjadi semakin hangat apabila mangsa kedua tampil membuat laporan polis.

Pengerusi Biro Pergerakan Pembangunan Wanita Kayan Tubau/Jelalong, Victoria Mujan Anak Nyeigok sebelum ini dilaporkan berkata, kedua-dua mangsa diraba di bilik muzik di sekolah berkenaan.

Kedua-dua mangsa merupakan anak Orang Ulu dan berumur 14 tahun.

Sementara itu, Ketua Polis Daerah Bintulu, Ketua Polis Daerah Bintulu, Superintenden Bartholomew Umpit berkata, suspek dikehendaki untuk membantu siasatan bersabit satu kes rogol pada 29 Julai lalu di daerah Bintulu, Sarawak.

Katanya, suspek seorang penjawat awam yang dikenali sebagai Tengku Nasrul Haizal Mohd Nasir, 33, dikehendaki polis bagi membantu siasatan kes rogol yang berlaku di bahagian ini pada 29 Julai lepas.

Suspek yang berasal dari Tumpat, Kelantan ini akan disiasat di bawah Seksyen 376 Kanun Keseksaan

Author

Tun Puteh Wanti

View all posts

View all posts


Jaringan Bergson bunuh semangat Sri Pahang – Fandi

ISKANDAR PUTERI: Jaringan Bergson Gustavo Silveira Da Silva pada minit kecederaan babak pertama perlawanan ‘membunuh’ semangat Sri Pahang FC untuk bangkit pada aksi Liga Super di Stadium Sultan Ibrahim malam tadi.

Ketua Jurulatih skuad Tok Gajah, Fandi Ahmad berkata, beliau yakin pasukannya dapat mengubah keputusan permainan sekiranya tiada jaringan awal daripada Harimau Selatan.

“Gol tersebut agak ‘killer’ dan meruntuhkan semangat kita. Jika keputusan 0-0 pada separuh masa pertama, perlawanan pasukan pasti berubah.

“Saya ada cakap sebelum ini kita akan letak ‘treler’ (pertahanan) depan gawang pada perlawanan ini, tetapi treler kita bocor pula,” katanya pada sidang media selepas tamat perlawanan di Stadium Sultan Ibrahim, di sini malam tadi.

Menyifatkan pasukan kendalian Esteban Solari itu sebagai yang terbaik dalam liga, Fandi yang juga bekas pemain Pahang bagaimanapun berbangga kerana pemainnya dapat memberikan tentangan dan persembahan terbaik.

Beliau berkata hal ini kerana tiga tonggak utamanya Nor Azam Azih, Sergio Aguero dan Lucas Silva tidak dapat diturunkan akibat kecederaan, selain tidak dapat mempertaruhkan Muhammad Syazwan Andik Mohd Ishak, Mohd Izham Tarmizi Roslan dan Mohd Azrif Nasrulhaq Badrul Hisham yang merupakan pemain pinjaman Johor Darul Ta’zim (JDT).

Sementara itu, Solari menyifatkan perlawanan bertemu Sri Pahang FC sukar, namun pemainnya mempunyai kemampuan untuk memecahkan pertahanan dirancang Tok Gajah.

“Saya setuju perlawanan ini memang sukar, kami tahu mereka akan bertahan dan kami cuba mengawal permainan. Kami lihat Sri Pahang FC juga telah melakukan beberapa percubaan tetapi pertahanan kami berjaya menghalang mereka daripada menjaringkan gol,” katanya.

Perlawanan antara kedua pasukan itu menyaksikan JDT menundukkan Sri Pahang FC 2-0 sekali gus memadam rekod tanpa kalah skuad Tok Gajah itu.

Dengan kemenangan kali ke-12 berturut-turut, JDT kekal sebagai pendahulu liga dengan 36 mata. – BERNAMA


YB kena ikut cara Tya dekati peminat

KUALA LUMPUR: Pelakon dan usahawan terkenal Tya Arifin atau Nurtria Wulandari mengambil pendekatan hantar sendiri pesanan produk jamu miliknya kepada pelanggan.

Menerusi video TikTok, Tya, 28, berjaya menyentuh hati peminatnya mungkin boleh menjadi ikutan artis lain mahupun golongan ahli politik sementelah gendang Pilihan Raya Umum ke-15 sudah dipalu.

Ibu muda itu sanggup meredah perjalanan, menyelusuri lorong dan jalan demi peminat yang menyokong karier seni dan perniagaannya benar-benar menyentuh hati orang ramai.

“Pelanggan jamu Mutyara terkejut apabila lihat saya sendiri turun padang membuat penghantaran secara bayaran tunai atau ‘cash on delivery’ (COD).

“Saya terharu dan sebak apabila dapat berjumpa dan mendengar luahan mereka sama ada mengenai kehidupan ataupun bagaimana produk ini membantu mereka.

“Apa yang saya buat ini diharap dapat memberi manfaat kepada mereka, moga kehidupan mereka lebih baik selepas ini.

“Saya turun berjumpa sendiri mereka sebagai tanda penghargaan saya atas sokongan dan kesetiaan mereka tetapi saya sebagai artis dan usahawan ye, bukan wakil rakyat,” selorohnya kepada MEDIA VARIASI.

Isteri kepada usahawan Asyraf Khalid, disebabkan itu dia dihujani permintaan untuk meneruskan sesi itu di beberapa lokasi lain pula.

“Ada pelanggan Mutyra yang selepas mengamalkan produk ini menambahkan lagi air susu.

“Begitu juga dengan seorang wanita berusia lingkungan 50 tahun yang mengalami masalah kesukaran berjalan. Tetapi selepas amalkan Mutyara dia dah boleh aktif semula termasuk buat kerja-kerja rumah.

“Rasa tak puas sebenarnya berjumpa pelanggan dan berborak dengan mereka. Hinggakan ramai juga komen suruh saya datang ke rumah dan tempat mereka pula. Insya-Allah,” katanya.

Author

Tun Puteh Wanti

View all posts

View all posts


Ajaran SiHulk difatwakan sesat

IPOH: Jawatankuasa Fatwa Negeri Perak memutuskan ajaran dan fahaman yang dibawa Suhaini Mohammad atau SiHulk sebagai sesat.

Mufti Perak, Datuk Seri Wan Zahidi Wan Teh berkata, keputusan dibuat dalam mesyuarat Jawatankuasa Fatwa Negeri kali ke-221 pada Disember 2020 itu juga memperakukan fahaman itu menyeleweng daripada ajaran Islam.

Menurutnya, ketetapan itu berdasarkan beberapa ciri fahaman yang secara jelas mendakwa Nabi Muhammad SAW adalah tuhan selain menyatakan baginda tidak mempunyai jantina iaitu bukan lelaki juga bukan wanita, lapor Sinar Harian.

“Dia juga menyeleweng tafsiran al-Quran menerusi huraian surah Taha ayat 120 dan al-Baqarah ayat 35 berkenaan larangan Allah SWT kepada Nabi Adam dan Hawa daripada memakan buah khuldi dengan dakwaan bahawa buah itu yang menjadi larangan untuk dimakan di dalam syurga itu adalah buah zakar dan buah dada,” katanya dalam satu kenyataan yang dimuat naik dalam Facebook.

Jelas Wan Zahidi, ajaran itu turut mengeksploitasi elemen agama secara berlebihan terhadap produk-produk dikeluarkan seperti air dan botol SiHulk di laman Facebook Sohai Ibnu Muhammad dan Facebook SiHulk untuk menarik minat orang membelinya.

“Antaranya membuat tafsiran yang salah terhadap ayat al-Quran pada surah al-Baqarah ayat 248 dengan menyatakan SiHulk merupakan air hayat iaitu air yang diperolehi oleh Nabi Khidir AS menjadikan baginda mampu hidup sehingga hari kiamat.

“Produk itu didakwa mampu menyembuhkan pelbagai wabak penyakit zahir dan batin serta menghalang daripada sihir selain digunakan untuk melaksanakan ritual menangkap jin ke dalam botol,” katanya.

Justeru beliau menggesa agar fahaman dan ajaran itu segera disekat daripada disebarkan kepada umat Islam.

“Mereka yang mengamalkan fahaman dan ajaran ini hendaklah segera bertaubat serta memohon keampunan daripada Allah SWT,” katanya.

Media sebelum ini melaporkan dua video tular memaparkan beberapa orang individu mengeluarkan kenyataan dan ungkapan menyeleweng daripada ajaran Islam dipercayai pengikut ajaran yang dibawa oleh SiHulk.

Satu video yang kembali menjadi tular tersebut dimuat naik melalui akaun Facebook Nurul Sakinah yang bertajuk ‘Nabi Muhammad itu adalah Allah’.

Jabatan Kemajuan Islam Malaysia (JAKIM) sudah diarah bekerjasama dengan polis dan Suruhanjaya Komunikasi dan Multimedia Malaysia (MCMC) untuk membanteras ajaran sesat itu.

Author

Media Variasi

View all posts

View all posts


Pulang beli juadah berbuka, lelaki terkejut rumah dihempap pokok

SIK: Seorang lelaki yang baru pulang daripada membeli juadah berbuka, terkejut melihat rumah yang didiaminya sejak kecil dihempap pokok cempedak tumbang, dalam kejadian ribut petang semalam.

Jalil Ahmad, 49, dari Kampung Berona Kiri dekat sini berkata rumah pusaka itu mengalami kerosakan teruk pada bahagian bumbung dapur.

“(Sebelum kejadian) saya keluar rumah untuk membeli juadah berbuka di pekan Jeniang dan keadaan ketika itu mulai hujan berserta angin kencang… pokok yang tumbang terkena bumbung pada bahagian dapur,” katanya kepada Bernama hari ini.

Beliau yang bekerja sendiri berkata penduduk kampung membantu mengalihkan pokok itu dengan memotong batang dan dahan, selain turut membersihkan kawasan sekitar.

Seorang lagi mangsa ribut itu, Azizun Abdul Rahman, 57, berkata kira-kira 10 keping atap rumahnya tercabut diterbangkan angin kencang sehingga menyebabkan bahagian dalam rumah dimasuki air.

“Masa kejadian, saya dengan anak perempuan sedang berehat di dalam rumah, tingkat bawah… tiba-tiba dengar bunyi bising seakan bumbung terangkat dan air hujan mula membasahi rumah.

“Habis basah selimut dan barang-barang rumah yang disimpan di tingkat atas, mujur barang-barang untuk buat kuih raya tidak terjejas, kalau tidak, tak dapat saya buat jualan kuih raya tahun ini. Kejadian ribut pada tahun 2014 dulu pernah jadi juga, cuma tak seteruk kali ini,” katanya.

Sementara itu, pemilik bengkel kereta Zuraimi Zainon, 51, berkata, bengkelnya turut terkesan dengan ribut berkenaan apabila bumbung tercabut, namun dia bernasib baik kerana sempat mengalihkan kereta pelanggan ke tempat selamat.

“Lima tahun saya di sini, ini kali pertama diuji dengan kejadian seperti ini… sepanjang Ramadan, saya akan tutup kedai pada pukul 4 petang, tetapi semalam saya terpaksa tutup lewat sebab menunggu pelanggan datang ambil kereta yang siap dibaiki,” katanya.

Sementara itu, Pegawai Angkatan Pertahanan Awam Malaysia (APM) Daerah Sik< Left (PA) Haisul Aishah Mohd Napiah berkata, kira-kira 30 premis kediaman dan kedai dilaporkan rosak akibat ribut yang melanda dua kampung di mukim Jeneri dekat sini, pada kira-kira 5 petang.

“Sebanyak 10 rumah dilaporkan mengalami kerosakan kritikal manakala 20 (rumah) lagi separa kritikal… dua buah kampung yang terjejas ialah di Kampung Berona Kanan dan Kampung Berona Kiri.

“APM turut menerima laporan pokok tumbang yang menghalang lalu lintas dan tindakan telah diambil bagi membantu mangsa ribut serta membersihkan laluan,” katanya dalam kenyataan hari ini. – BERNAMA


Exco Pemuda UMNO Malaysia didakwa guna gelaran Datuk palsu

KUALA LUMPUR: Seorang Exco Pemuda UMNO Malaysia didakwa menggunakan gelaran Darjah Kebesaran Istana Pahang yang palsu.

Ia susulan tersebar sepucuk surat semakan status Darjah Kebesaran Negeri Pahang daripada Pejabat Setiausaha Kerajaan Negeri Pahang kepada Bahagian Siasatan Jenayah Ibu Pejabat Polis Daerah Ampang Jaya, Selangor bertarikh 23 Mac lalu yang mengesahkan individu berkenaan tidak dikurniakan sebarang pingat Darjah Kebesaran oleh Istana Pahang.

Perkara itu dibangkitkan oleh seorang wakil Pemuda UMNO Bahagian Ampang, Mohammad Afiq Tahar yang telah membuat satu laporan polis pada 7 Mac lalu kerana mendapati wujud unsur-unsur penipuan oleh Hasry Sham Chasmen yang juga Ketua Pemuda UMNO Bahagian Ampang.

“Hasry Sham Chasmen telah menggunakan gelaran ‘Datuk’, beliau sebelum ini adalah Setiausaha Pemuda UMNO Bahagian Ampang yang pernah dipecat empat tahun lalu dan kini kembali aktif di arena politik arus perdana Selangor di peringkat parti UMNO dan juga Barisan Nasional.

“Namun ada beberapa perkara yang mencurigakan mengenai dirinya apabila dia dikaitkan dengan perolehan anugerah Datuk palsu daripada Istana Pahang untuk tujuan peribadi dan perniagaan yang diceburinya,” katanya kepada media hari ini.

Mohammad Afiq turut mendakwa Hasry Sham telah menggunakan simbol gelaran Datuk Istana Pahang pada kenderaannya selain menggunakan teknik ubah suai foto istiadat dirinya dikurniakan pingat kebesaran.

“Perkara berkaitan penyamaran status ‘Datuk’ Hasry ini telah dilaporkan kepada pihak polis dan disahkan oleh Bahagian Protokol Istana Kerajaan Negeri Pahang sendiri melalui satu emel apabila hasil carian dibuat, tiada rekod mengenai individu dinamakan bagi anugerah Darjah Kebesaran Negeri Pahang (DIMP) itu.

Dakwaan ini adalah sesuatu yang serius dan siasatan pihak berkuasa perlu dijalankan segera lebih-lebih lagi apabila ia melibatkan individu yang terlibat secara aktif dalam politik dan perniagaan kerana ia akan menimbulkan kekeliruan dan implikasi yang besar kepada masyarakat.

“Saya juga tidak mahu perkara yang dilakukan oleh beliau ini dikaitkan dengan Pemuda UMNO kerana ini adalah kesalahan peribadi dan tidak wajar sama sekali dikaitkan dengan nama baik Pemuda UMNO Ampang,” kata Mohammad Afiq.

Hasry Shah bagaimanapun turut membuat satu laporan polis baru-baru ini dan mendakwa dirinya difitnah.

Beliau mendakwa menerima anugerah kebesaran itu pada 24 Oktober 2017.

Pada Mac 2021 lalu, isu pemakaian status dan gelaran “Datuk Palsu” pernah dibangkitkan Naib Presiden Majlis Datuk Persekutuan Malaysia (MDPM), Datuk Abdul Razak Dawood apabila trend itu semakin berleluasa mengakibatkan ramai pemegang asli gelaran itu menerima malu dan aib.

Menurutnya, ramai kalangan ahli perniagaan muda dilihat sengaja bermegah dan menggunakan gelaran Datuk untuk mendapatkan pengaruh bagi menarik perhatian golongan tertentu termasuk bagi memerangkap orang ramai dalam usaha menjayakan matlamat perniagaan atau agenda politik mereka.

“Sebagai rakyat Malaysia sesiapa saja boleh buat laporan sekiranya merasakan ada orang menyamar dan memakai gelaran palsu, tidak perlu tunggu buat aduan kepada kita (MDPM) bagi membolehkan siasatan dibuat mengikut Akta Kesalahan Yang Berhubungan dengan Anugerah 2017 (Akta 787) dijalankan,” katanya.

“Untuk seseorang individu mendapat gelaran Datuk di peringkat Persekutuan, kami hanya membenarkan umur 45 tahun ke atas, jadi orang ramai perlu ada perasaan syak sekiranya melihat ada antara golongan muda sewenang-wenangnya menggunakan gelaran ini,” katanya.

Gejala penyamaran “Datuk Palsu” ini perlu dicegah sebelum parah seiring usaha membendung aktiviti “scammers” dan penyiasatan ke atas mana-mana individu terbabit dalam skim ini perlu disegerakan dan dikenakan tindakan perundangan sewajarnya.

Author

Tun Puteh Wanti

View all posts

View all posts


Siti Bainun sekali lagi gagal tangguh hukuman penjara 12 tahun

KUALA LUMPUR: Pengasas Rumah Bonda, Siti Bainun Ahd Razali hari ini gagal dalam cubaan kali kedua untuk menangguhkan pelaksanaan hukuman penjara 12 tahun atas kesalahan mengabai dan menganiaya seorang remaja perempuan sindrom Down, dikenali sebagai Bella.

Siti Bainun, 31, memohon untuk penggantungan pelaksanaan hukuman penjara itu sementara menunggu rayuan terhadap sabitan dan hukuman didengar dan diputuskan oleh Mahkamah Tinggi.

Hakim Mahkamah Tinggi, Datuk Ahmad Bache menolak permohonan Siti Bainun selaku pemohon selepas mendapati tiada keadaan khas atau luar biasa untuk membenarkan penggantungan pelaksanaan hukuman itu.

“Setelah meneliti afidavit dan hujahan kedua-dua pihak, mahkamah memutuskan isu-isu dihujahkan oleh peguam pemohon tidak dapat menunjukkan keadaan khas atau luar biasa yang membolehkan mahkamah membenarkan permohonannya.

Pemohon juga telah disabitkan oleh Hakim Mahkamah Sesyen dan hakim itu juga telah menolak permohonan serupa dengan alasan-alasan yang mahkamah ini bersetuju dengan hakim itu,” kata Ahmad di sini hari ini.

Pada 3 Mei lepas, Hakim Mahkamah Sesyen Izralizam Sanusi memerintahkan Siti Bainun menjalani hukuman penjara 12 tahun serta-merta selepas menolak permohonannya untuk menangguhkan pelaksanaan hukuman.

Siti Bainun dihantar ke Penjara Kajang untuk menjalani hukuman penjara itu.

Sementara itu, Ahmad dalam penghakimannya berkata Siti Bainun menyatakan bahawa dia menghadapi masalah kesihatan seperti asma, sakit hempedu dan “gerd”, namun tiada laporan pakar dikemukakan sedangkan beban pembuktian terletak kepada pemohon.

“Apa yang ada adalah laporan perubatan biasa bertarikh 6 Disember 2022, surat kemasukan pemohon ke hospital pada 28 November 2022 dan gambar hidung serta bibirnya tidak dapat membantu mahkamah.

“Namun, pihak responden (pendakwaan) memfailkan afidavit jawapan Pegawai Perubatan di Klinik Penjara Wanita Kajang Dr S S Sunita yang mengendalikan pemeriksaan kesihatan pemohon dan mendapati pemohon dalam keadaan stabil, tidak mengalami apa-apa komplikasi kesihatan serta tidak mempunyai masalah kesihatan serius,” kata hakim itu.

Menurut Ahmad, tiada afidavit balasan difailkan pemohon untuk mematahkan laporan dan pendapat Dr Sunita.

“Ini adalah satu kekurangan yang melemahkan permohonan pemohon yang cuba memberi alasan bahawa pihaknya menerima afidivit tersebut lewat.

Mahkamah berpendapat alasan ini adalah difikirkan kemudian (eng:afterthought) kerana jika pemohon ingin menjawab kepada afidavit itu, ia boleh dilakukan selewat-lewatnya pada pagi, 18 Mei lepas kerana hujahan lisan pada sebelah petang,” katanya dan menambah peluang tersebut tidak diambil oleh pemohon.

Hakim itu berkata, alasan bahawa pemohon menanggung ibu yang tua dan sakit adalah isu peribadi berkaitan dengan urusan keluarga selain pemohon bergiat aktif dalam kerja amal bukanlah satu keadaan khas yang mewajarkannya untuk mendapatkan penangguhan pelaksanaan hukuman penjara.

“Tanpa pemohon, kerja-kerja amal tidak terhenti atau terbantut kerana masih banyak lagi sukarelawan yang bergiat dalam kerja amal. Pemohon sebelum ini bergerak aktif di dalam badan sukarelawan melibatkan kanak-kanak dan jika permohonan ini dibenarkan, dia mempunyai kecenderungan untuk melakukan kesalahan,” katanya.

Ahmad berkata, alasan bahawa pemohon menjaga seorang kanak-kanak lelaki bukanlah keadaan istimewa yang mewajarkan penggantungan pelaksanaan hukuman diberikan kerana afidavit sokongan daripada pegawai penyiasat menunjukkan kanak-kanak itu tinggal bersama ibu dan bapanya di Puchong sejak tahun lepas dan bukannya tinggal bersama pemohon.

“Ibu berkenaan iaitu Noor Marliana Ramlee juga menafikan beliau ditanggung oleh pemohon sebaliknya menyatakan beliau mempunyai suami yang menanggungnya,” katanya.

Siti Bainun dijatuhi hukuman penjara 12 tahun oleh Mahkamah Sesyen di sini selepas didapati bersalah atas dua pertuduhan mengabai dan menganiaya Bella, 13, di sebuah unit kondominium di Wangsa Maju di sini antara Februari dan Jun 2021.

Mahkamah turut memerintahkan Siti Bainun menandatangani bon berkelakuan baik selama lima tahun dengan seorang penjamin berserta cagaran RM5,000.

Dia juga diarah melaksanakan khidmat masyarakat selama 200 jam yang perlu disempurnakan dalam tempoh enam bulan selepas tamat hukuman penjara.

Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas, Zahida Zakaria dan Shakira Aliana Alias manakala peguam Ahmad Faiz Munawar mewakili Siti Bainun.

Turut hadir pada prosiding hari ini ialah peguam pemerhati iaitu Mohd Radzi Yatiman yang dilantik Tunku Mahkota Johor Tunku Ismail Sultan Ibrahim. – BERNAMA


Bayi berbungkus kain merah ditemukan di wakaf Besut

BESUT: Seorang bayi lelaki yang masih bertali pusat dipercayai dibuang, ditemukan di atas sebuah wakaf berhampiran pusat tahfiz dekat Kampung Batu Tumbuh di sini, pada pukul 8 pagi Selasa.

Ketua Polis Daerah Besut, Superintenden Abdul Rozak Muhammad berkata, bayi lelaki seberat 2.5 kilogram (kg) itu ditemukan orang awam yang terdengar tangisan bayi tersebut.

Beliau berkata, pengadu yang sedang mengecat bangunan sekolah tersebut kemudiannya mencari arah suara tangisan sebelum terjumpa bayi tersebut.

Menurutnya, bayi yang cukup sifat itu ditemukan dalam keadaan berbungkus dengan kain merah yang diletakkan di dalam bekas plastik.

“Pengadu cuba mencari sekiranya ada individu berhampiran namun gagal dan dia kemudiannya menghubungi pihak polis untuk membuat aduan mengenai penemuan bayi itu.

“Hasil siasatan awal, pengadu mengatakan tidak terlihat mana-mana individu yang meletakkan bayi di kawasan tersebut pada pagi tadi,” katanya seperti dilapor Utusan Online.

Bayi itu dianggar dilahirkan sekitar tempoh 48 jam yang lalu, namun keturunannya masih belum dapat dikenal pasti.

Abdul Rozak berkata, bayi tersebut telah dibawa ke Hospital Besut, di sini, untuk pemeriksaan dan rawatan kesihatan yang terperinci.

“Kes tersebut disiasat di bawah Seksyen 317 kanun keseksaan,” ujarnya.

Author

Fazleen Safina Abd Jamil

View all posts

View all posts


CAAM siasat helikopter peribadi mendarat di Shah Alam

PUTRAJAYA: Pihak Berkuasa Penerbangan Awam Malaysia (CAAM) telah memulakan siasatan berhubung pengoperasian sebuah helikopter peribadi jenis G2CA-Cabr yang dilaporkan mendarat di Shah Alam, Selangor pada 17 April lepas.

Ketua Pegawai Eksekutif CAAM, Kapten Norazman Mahmud dalam kenyataan hari ini berkata, siasatan dijalankan mengikut Peraturan Penerbangan Awam 2016 dan Arahan Penerbangan Awam (CAD).

Semalam, tular video di media sosial mengenai sebuah helikopter yang mendarat di kawasan lapang berhampiran Jalan U11/11D, Bukit Bandaraya Seksyen U11, Shah Alam.

Ketua Polis Daerah Shah Alam, ACP Mohd Iqbal Ibrahim dalam kenyataan semalam turut memaklumkan siasatan lanjut sedang dijalankan mengenai perkara itu.

Dalam pada itu, CAAM mengingatkan semua pengendali pesawat bahawa pematuhan penuh kepada peraturan dan arahan adalah wajib bagi memastikan keselamatan orang awam dan tindakan penguatkuasaan akan diambil terhadap mereka yang gagal berbuat demikian. – BERNAMA


Chee Yee dilantik Timbalan Yang Dipertua DUN Melaka baharu

CYBERJAYA: Hari pertama Persidangan Kedua Penggal Kedua Dewan Undangan Negeri (DUN) Melaka ke-15 menyaksikan Kerk Chee Yee (PH-Ayer Keroh) dilantik sebagai Timbalan Yang Dipertua DUN baharu.

Memetik laporan Utusan Malaysia, pelantikan itu dibuat di Seri Negeri di Ayer Keroh, Melaka pada Isnin.

Chee Yee menggantikan Datuk Khaidhirah Abu Zahar (BN-Rim) yang sebelum ini dilantik sebagai Timbalan Pengerusi Jawatankuasa Pelaburan, Perindustrian dan Pembangunan Pendidikan Latihan Teknikal dan Vokasional (TVET) pada April lalu.

Ketua Menteri, Datuk Seri Ab. Rauf Yusoh mencadangkan nama Chee Yee dan disokong Datuk Rais Yasin (BN-Paya Rumput), seperti mana yang diperuntukkan dalam Perkara 20 (2A) Perlembagaan Negeri Melaka.

Seramai 24 ahli dewan undangan negeri (ADUN) menyokong, dua berkecuali dan dua tidak hadir.

Pelantikan ADUN DAP itu mengesahkan desas-desus sebelum ini bahawa beliau akan mengisi kekosongan tersebut, selepas namanya ‘tercicir’ tidak dilantik memegang sebarang jawatan pengerusi jawatankuasa (Exco) dan timbalan Exco di bawah pentadbiran kerajaan perpaduan diterajui Ab. Rauf.

Sementara itu, Timbalan Ketua UMNO Bahagian Alor Gajah, Datuk Mustafa Musa dipilih sebagai ahli Dewan Negara bagi tempoh tiga tahun berkuatkuasa 31 Julai lalu.

Author

View all posts


Syed Saddiq digesa mohon maaf terbuka atas tuduhan terhadap UMNO, BN

JOHOR BAHRU: Barisan Nasional (BN) Johor mendesak Presiden Parti Ikatan Demokratik Malaysia (MUDA) Syed Saddiq Syed Abdul Rahman meminta maaf secara terbuka kepada UMNO dan BN atas tuduhan melulunya terhadap parti serta gabungan itu susulan ceramahnya di Muar, Ahad lepas.

Pengarah Operasi Pilihan Raya Umum BN Johor, Datuk Onn Hafiz Ghazi berkata, Syed Saddiq tanpa usul periksa, bukti dan saksi telah membuat fitnah dengan menuduh UMNO dan BN mencetuskan kekecohan pada ceramah tersebut.

“Saya mengamati secara teliti apa yang dikatakan oleh Syed Saddiq dalam sebuah video yang tular semalam.

“Selaku Pengarah Operasi Pilihan Raya Umum BN Johor, saya menafikan sekeras-kerasnya tuduhan melampau Syed Saddiq yang seolah-olah ingin memberikan imej buruk kepada UMNO dan BN,” kata Onn Hafiz menerusi hantaran di Facebook rasmi beliau hari ini.

Menteri Besar Johor itu berkata Syed Saddiq perlu meminta maaf dan bertanggungjawab atas tuduhan melulu dan provokasi yang bertujuan menimbulkan perasaan benci rakyat terhadap UMNO dan BN.

“Hentikan politik tidak matang! Saya mendesak beliau (Syed Saddiq) untuk meminta maaf kepada orang UMNO dan BN secara terbuka dengan kadar yang segera,” katanya.

Kekecohan berlaku apabila kira-kira 30 individu tidak dikenali muncul pada program Ceramah Mega Muar anjuran MUDA yang dipercayai mencemuh dan melakukan kekecohan hampir tiga minit ketika Syed Saddiq menyampaikan ucapan.

Kumpulan individu berkenaan didakwa menjerit ‘penipu’ ketika Syed Saddiq bercakap mengenai bantuan yang disalurkannya sebelum ini sehingga ceramahnya terganggu. – BERNAMA


Agihan kerusi Jerai dipersetujui Majlis Presiden PH – Anthony Loke

GURUN: Keputusan DAP meletakkan calonnya di kerusi Parlimen Jerai sepatutnya tidak menimbulkan isu dalam kalangan parti komponen Pakatan Harapan (PH) kerana ia telah dipersetujui Majlis Presiden PH, kata Setiausaha Agung DAP, Anthony Loke

Beliau berkata, rundingan pembahagian kerusi khususnya yang disandang Bersatu, telah dilakukan sebelum ini, dan Amanah bersetuju untuk bertanding di Alor Gajah, manakala DAP memilih Jerai.

“Rundingan kerusi adalah atas semangat Pakatan Harapan, jadi kita ada perundingan di peringkat PH yang berjalan dengan baik, harmoni, dan apa-apa perbezaan kita dapat tangani secara dalaman,” katanya kepada pemberita selepas merasmikan Pusat Operasi Pilihan Raya Parlimen Jerai di Guar Chempedak di sini hari ini.

Semalam, PH mengumumkan Timbalan Pengerusi DAP Kedah, Zulhazmi Shariff sebagai calon di kerusi itu, satu-satunya kerusi Parlimen yang ditandingi DAP di Kedah.

Hari ini Pengerusi Amanah Kedah, Datuk Phalrolrazi Mohd Zawawi dipecat keahliannya kerana didapati melanggar perlembagaan parti, mengingkari keputusan-keputusan parti dan melakukan perbuatan yang bertentangan dengan kepentingan parti.

Ia dipercayai berkaitan dengan isu pemberian kerusi Parlimen Jerai itu yang terdiri daripada majoriti pengundi Melayu kepada DAP.

Sementara itu, Anthony berkata, DAP akan meletakkan calonnya di beberapa lagi kerusi majoriti Melayu sebagai usaha parti itu meraih sokongan kaum berkenaan.

“Bukan sahaja di Parlimen Jerai, malah di Selangor juga kita akan letakkan calon dan ada beberapa kerusi lagi yang saya akan umumkan di Johor malam ini,” katanya. – BERNAMA


Deepavali: Hampir sejuta kenderaan dijangka hala ke Pantai Timur mulai Jumaat

KUALA LUMPUR: Hampir satu juta kenderaan dijangka menghala ke Pantai Timur menggunakan Lebuh raya Kuala Lumpur-Karak (KLK) dan Lebuh raya Pantai Timur Fasa 1 (LPT1), bermula Jumaat, sempena cuti perayaan Deepavali.

Ketua Pegawai Eksekutif ANIH Berhad, Imran Gulcharan Abdullah berkata, pihaknya menjangkakan sebanyak 692,000 kenderaan akan menggunakan lebuh raya KLK bagi tempoh bermula Jumaat sehingga Isnin ini.

Katanya, ia bersamaan peningkatan sebanyak 73 peratus dari jumlah purata trafik harian biasa.

“Selain itu, jangkaan jumlah aliran trafik di LPT1 pula dijangka sebanyak 284,000, bersamaan peningkatan peratusan sebanyak 58 peratus daripada jumlah aliran purata trafik harian biasa.

“Oleh itu, ANIH Berhad membuat persediaan dengan menambah bilangan kakitangan sokongan lebih daripada 60 peratus, membabitkan petugas di plaza tol, pasukan LPT Ronda dan pasukan pusat kawalan trafik (TCC) sepanjang tempoh berkenaan, termasuk bersedia membuka laluan tambahan tol sekiranya perlu.

“Selain itu, seramai 150 anggota RELA akan ditempatkan di kawasan strategik di seluruh lebuh raya bagi memastikan kelancaran trafik.

“Seperti yang diumumkan kerajaan, tol percuma sempena perayaan Deepavali akan berkuat kuasa bermula jam 12.01 tengah malam ini dan berakhir pada pukul 11.59 malam Ahad,” katanya dalam kenyataan pada Jumaat.

Dalam pada itu, Imran Gulcharan berkata, ANIH Berhad, sebagai pengendali Lebuhraya KLK dan LPT1 juga sudah mengeluarkan Cadangan Waktu Perjalanan (TTA) membabitkan tempoh bermula Jumaat sehingga Isnin ini, bagi membantu pengguna jalanraya merancang perjalanan mereka.

“Jadual lengkap TTA bagi KLK dan LPT1 sudah dimuat naik di akaun Facebook Lebuh raya Pantai Timur bagi rujukan semua pengguna.

“Oleh itu, saya menggalakkan semua yang akan menggunakan lebuh raya menghala ke Pantai Timur menjadikan TTA ini sebagai panduan, supaya perjalanan lebih lancar dan selesa,” katanya.

Beliau berkata, ANIH Berhad turut ingin mengingatkan pengguna lebuhraya supaya memberi keutamaan kepada keselamatan diri sendiri serta pengguna lain, dengan mengamalkan pemanduan berhemah termasuk menggunakan kawasan Rehat dan Rawat (R&R) atau hentian sebelah, apabila perlu.

“Patuhi tanda-tanda jalan, had laju, dan arahan daripada pegawai lebuh raya bagi memastikan keselamatan dan keselesaan semua terjamin.

“Pengguna Touch ‘n Go diingatkan untuk tetap menyentuh kad pada alat pengesan di lorong tol plaza, walaupun dalam tempoh tol percuma selain memastikan baki semua mod pilihan pembayaran mencukupi,” katanya.

Author

Fazleen Safina Abd Jamil

View all posts

View all posts


Waran tangkap Emilia dibatalkan, tiada media lapor – Peguam

KUALA LUMPUR: Peguam mewakili bekas isteri taikun syarikat konglomerat, Emilia Hanafi menegur segelintir pihak media arus perdana yang melaporkan kes anak guamnya, secara berat sebelah.

Nizam Bashir, peguam sivil dari firma Nizam Bashir & Associates mempersoal kredibiliti dan etika kewartawanan pihak berkenaan apabila melaporkan kes Emilia dengan gambaran anak guamnya seorang yang gagal mematuhi prosiding mahkamah, sedangkan ia bukan perkara sebenar yang berlaku.

“Berita yang patut disiarkan tetapi tidak disiarkan. Tiada mana-mana media melaporkan bahawa perintah tangkapan terhadap anak guam saya telah pun diketepikan, dibatalkan hari ini.

“Seperti mana berita asalnya (Emilia gagal hadir prosiding dan dikenakan waran tangkap kedua), bukan main hangat lagi, sekarang bukan main dingin pula, langsung tak lapor,” katanya kepada MEDIA VARIASI.

Nizam turut mempertikaikan ada pihak wartawan yang tidak mengikuti etika kewartawanan sebenar ketika melaporkan kes ibu tunggal itu dikenakan waran tangkap kedua sebelum ini, kerana tidak dijelaskan dengan tepat iaitu berlaku isu teknikal.

“Kenapa wartawan tak menghormati etika kewartawanan? Orang ramai ada persepsi bahawa Emilia sebagai seorang seolah suka kacau, ganggu, melengahkan prosedur mahkamah tapi hakikatnya bukan begitu,” katanya.

Hari ini, Mahkamah Tinggi Syariah, membatalkan waran tangkap terhadap Emilia di atas ketidakhadirannya dalam prosiding lawatan tiga anaknya membabitkan bekas suaminya, Datuk SM Faisal SM Nasimuddin Kamal.

Hakim Syarie, Azzeman Omar membatalkan waran tangkap itu selepas berpuas hati dengan penjelasan Emilia.

Nazri Yahya, peguam syarie mewakili Emilia, wakil Persatuan Pengguna Islam Malaysia (PPIM), Gulab Jan Fazal Eladi, wakil Sister in Islam (SIS), Syafiqah Fikri dan Sarah Amar, turut hadir manakala peguam plaintif dan plaintif tidak hadir pada prosiding sama.

Pada 21 Disember 2022, negara sekali digemparkan dengan laporan media arus perdana bahawa Emilia dilaporkan telah gagal hadir ke mahkamah dan dikenakan waran tangkap oleh Mahkamah Syariah di sini.

Hakim Syarie, Azzeman Omar mengeluarkan waran tangkap itu selepas ketidakhadiran responden ke mahkamah tanpa makluman.

Ia adalah waran tangkap kedua yang dikeluarkan mahkamah sama terhadap Emilia.

Nazri turut dilaporkan terkejut sebaik mengetahui perkara berkenaan selepas ia dilapor dan disiarkan di media arus perdana.

Katanya, selepas Emilia menjalani hukuman tujuh hari penjara awal tahun ini, anak guamnya itu tidak pernah gagal untuk hadir mana-mana prosiding mahkamah syariah atau sivil.

“Berdasarkan rekod beliau, mahkamah menetapkan tarikh 20 Disember 2022 untuk Emilia memfailkan afidavit tambahan.

“Anak guam kami bersama peguam Zaim telah tiba di mahkamah jam 8.30 pagi, untuk failkan afidavit.

“Mereka antara yang terawal berada di mahkamah pada hari berkenaan, dan berada di pejabat pendaftaran mahkamah lebih kurang satu jam dan selepas itu bersurai,” katanya.

Pada 27 Jun 2022, Emilia menjalani hukuman penjara tujuh hari kerana kesalahan menukar ganti tarikh lawatan anak-anaknya.

Kisah pemenjaraan Emilia pernah mendapat perhatian, rakyat, golongan artis termasuk penyanyi terkenal Malaysia Datuk Seri Siti Nurhaliza, Che Puan Sarimah Ibrahim, Zahida Rafik, malah pemimpin politik bukan sahaja dalam negara tetapi rakyat di Australia dan Brunei.

Author

Tun Puteh Wanti

View all posts

View all posts


Polis tahan lelaki disyaki hina institusi diraja di Facebook

KUALA LUMPUR: Seorang lelaki ditahan di sekitar Pendang, Kedah, semalam kerana dipercayai membuat hantaran berbaur penghinaan terhadap institusi diraja melalui media sosial.

Setiausaha Polis Diraja Malaysia (PDRM), Datuk Noorsiah Saaduddin dalam kenyataan berkata, lelaki berusia 49 tahun itu disyaki memuat naik beberapa hantaran menerusi akaun Facebook Tuk Chik pada Isnin dan Selasa lepas.

Beliau berkata, suspek direman empat hari sehingga Ahad ini (9 April) dan kes disiasat mengikut Seksyen 4(1) Akta Hasutan 1948 dan Seksyen 233 Akta Komunikasi Dan Multimedia 1998.

Noorsiah turut menasihati orang ramai supaya menjadi pengguna media sosial yang bijak, berhemah dan tidak menggunakan platform terbabit sehingga boleh mendatangkan kegentaran awam serta menggugat keharmonian negara terutama yang melibatkan isu 3R, iaitu race (bangsa), religion (agama) dan royalty (raja).

“Tindakan tegas tanpa kompromi akan diambil terhadap mana-mana individu yang sengaja mengancam ketenteraman dan keselamatan awam,” katanya. – BERNAMA


Polis buru pekerja ladang bakar isteri di George Town

GARA-GARA perselisihan faham, seorang lelaki tergamak menyimbah petrol dan membakar isterinya di kawasan perumahan ladang kelapa sawit di Tasik Gelugor, George Town, Pulau Pinang pada Isnin.

Ketua Polis Daerah Seberang Perai Utara, Asisten Komisioner Mohd Asri Shafie berkata, mangsa berusia 35 tahun melecur sehingga 27 peratus pada anggota badan dalam kejadian kira-kira jam 9.30 malam itu.

Beliau berkata, pihaknya menerima panggilan daripada jiran mangsa pada jam 10.45 malam berhubung kejadian, sebelum anggota bergegas ke lokasi.

Katanya, ketika kejadian, keempat-empat anak mereka berusia antara 10 hingga 15 tahun berada di rumah.

“Hasil siasatan mendapati, anak lelaki mangsa berusia 13 tahun mendakwa mereka berada dalam bilik sebelum terdengar pergaduhan antara ibu dan bapanya.

“Remaja itu cuba keluar bagi melihat kejadian sebelum menyedari pintu bilik dikunci dari luar sebelum berjaya membukanya.

“Remaja berkenaan kemudian melihat ibunya berada di bahagian belakang luar rumah dalam keadaan badan terbakar, manakala suspek cuba padamkan api itu menggunakan kain,” katanya seperti dilapor Berita Harian.

Mengulas lanjut, Mohd Asri berkata, suspek yang berusia 36 tahun itu bertindak melarikan diri apabila menyedari api pada badan mangsa semakin merebak.

“Mangsa sempat meminta bantuan anak lelakinya mengambil air bagi memadamkan api itu.

“Remaja lelaki berkenaan mengambil air dari bilik air dan memadamkan api pada badan mangsa sebelum meminta bantuan daripada jiran bagi menghubungi pihak polis,” katanya.

Mohd Asri berkata, mangsa dihantar ke Hospital Pulau Pinang (HPP) dan semakan pegawai perubatan mendapati wanita terbabit melecur 27 peratus pada anggota badan.

“Semakan lanjut mendapati suspek mempunyai empat rekod jenayah lampau termasuk pernah mencederakan mangsa.

“Pasangan suami isteri itu adalah pekerja ladang dan usaha mengesan suspek kini sedang giat dijalankan,” katanya.

Kes disiasat mengikut Seksyen 326 Kanun Keseksaan.

Author

Fazleen Safina Abd Jamil

View all posts

View all posts


Sanggup datang awal pagi untuk sambut Hari Merdeka

PETALING JAYA: Seorang pengguna sanggup datang seawal pukul 6.30 pagi untuk mendapatkan pemandangan terbaik pada sambutan Hari Kemerdekaan yang ke-66 yang bakal diadakan di Putrajaya, esok.

Menurut hantarannya di laman TikTok, orang ramai disarankan untuk bertolak awal sekiranya ingin mendapatkan pemandangan yang terbaik dan mengelakkan sebarang kesesakan.

Dalam pada itu, pengguna tersebut turut berkongsi tip penting kepada orang ramai yang ingin datang memeriahkan sambutan kemerdekaan kali ini.

“Kalau boleh, pukul 6.30 pagi dah sampai. Boleh duduk depan sekali, jangan lupa bawa alas untuk duduk.

“Kalau nak parkir kereta, tempat yang paling mudah adalah di kawasan Masjid Besi. Kemudian boleh solat Subuh di sana,” jelasnya.

Tambahnya, perjalanan dari Masjid Besi ke dataran tempat sambutan kemerdekaan dijalankan memakan masa sekitar 10 minit.

“Kalau nak nampak jentera atau aset tentera dengan jelas, duduk di kawasan skrin gergasi. Tapi, mungkin akan panas sedikit selepas pukul 8 pagi.

“Kalau nak nampak jet pejuang dengan jelas, boleh duduk di kawasan sebaris dengan pentas utama sekitar Istana Kehakiman atau Mahkamah,” katanya.

Tambahnya, orang ramai juga boleh membawa tikar, air kosong, makanan ringan, kipas kecil dan payung untuk lebih selesa, terutamanya bagi mereka yang sudah berkeluarga.

Meninjau ke ruangan komen, ramai yang berterima kasih dengan perkongsian pengguna tersebut.

“Dah duduk depan jangan lupa ambil gambar dan video cantik-cantik,” kata Chaa.

“Saya dah agak dah. Saya ingat saya lagi awal, rupanya ada orang lain lagi awal,” kata Aisha.

“Sanggup ya tidur sana. Kalau saya, tak sanggup,” kata seorang lagi pengguna. – Kosmo

Authors

Media Variasi

View all posts

Diyana Rahip

View all posts

View all posts

View all posts


Mahkamah minta peruntukan hukum syarak dalam hujahan Emilia

KUALA LUMPUR: Mahkamah Syariah hari ini meminta hujah tambahan daripada Emilia Hanafi, untuk permohonan menarik balik tuntutan nafkah Iddah dan Mutaah yang telah difailkan pada tahun 2016 di Kuala Lumpur dengan kebebasan memfailkan kes semula.

Emilia adalah bekas isteri jutawan, Datuk SM Faisal SM Nasimuddin, bercerai pada 29 Januari 2016 namun masih memperjuangkan hak tuntutan nafkah Iddah dan Mutaah baginya.

Peguam yang mewakili Emilia, Azmi Rais dari Tetuan Zulkifli Yong & Azmi berkata, Hakim Shamsuddin Hussain meminta peruntukan daripada aspek dari hukum syarak untuk menyokong dan menguatkan permohonan.

“Tarikh keputusan adalah pada 28 Mac 2023.

“Hujahan tambahan perlu diserahkan dalam tempoh 21 hari sebelum 21 Mac 2023.

“Iddah dan Mutaah untuk keputusan permohonan tarik balik kes di Kuala Lumpur dan kebenaran untuk failkan semula,” katanya kepada MEDIA VARIASI.

Turut hadir peguam bersama (co-counsel) Nazri Yahya dari Tetuan Nazri Yahya & Co, Za’im Noor Alim dan Aqilah Najihan Shahrudin dari firma guaman yang sama dan pembantu Azmi, Ain Mawaddah Mohd Adanan dan Syamimi Ab. Rahman dari firma Tetuan Zulkifli Yong Azmi.

Peguam mewakili SM Faisal, Ummi Kartini hadir namun anak guamnya tidak hadir.

Emilia hadir bersama peguamnya dan wakil-wakil dari Persatuan Pengguna Islam Malaysia (PPIM) dan Sisters In Islam (SIS).

Untuk rekod, Emilia dan Faisal bercerai pada 29 Januari 2016.

Semasa penghakiman kes cerai, tiada perintah berkenaan harta sepencarian.

Ketika ini, Faisal menghadapi pertuduhan di Mahkamah Majistret menyebabkan kecederaan ke atas Emilia yang ketika kejadian merupakan isterinya di sebuah rumah di Desa Sri Hartamas, Kuala Lumpur antara 12.30 tengah hari dan 4.30 petang.

Pertuduhan itu dibuat mengikut Seksyen 323 Kanun Keseksaan dan boleh dihukum di bawah Seksyen 326A kanun sama yang membawa hukuman penjara maksimum dua tahun atau denda sehingga RM2,000 atau kedua-duanya jika sabit kesalahan.

Perbicaraan bagi kes keganasan rumahtangga bersambung Khamis ini di Mahkamah Majistret Kuala Lumpur.

Author

Tun Puteh Wanti

View all posts

View all posts


Sanusi dakwa kenyataan diputar belit, mohon ampun kepada Sultan Selangor

ALOR SETAR: Menteri Besar Kedah, Datuk Seri Muhammad Sanusi Md. Nor telah mengutuskan warkah kepada Sultan Selangor bagi menjelaskan konteks dan maksud sebenar ucapannya yang didakwa sengaja diputar belit.

Sanusi dalam kenyataan di akaun Facebooknya hari ini berkata, warkah tersebut diutuskan selepas mengetahui ucapannya telah diputar belit bagi menimbulkan kefahaman yang salah oleh ejen-ejen Pakatan Harapan (PH) dan Barisan Nasional (BN).

“Warkah saya itu didahului dengan merafak sembah memohon ampun dan maaf kepada Tuanku Sultan Selangor seraya berharap tidaklah timbul kemurkaan baginda bersabit isu-isu yang sengaja dibangkitkan daripada ucapan itu.

“Selanjutnya saya mendoakan agar Tuanku Sultan dan Tuanku Permaisuri terus bersemayam di atas singgahsana Kerajaan Negeri Selangor Darul Ehsan dalam keadaan sihat, sentosa dan penuh kemuliaan,” katanya.

Menurutnya, beliau dimaklumkan oleh Pegawai Istana Selangor bahawa Sultan Selangor telah memberi perkenan untuk menerima dan membaca warkah itu semalam.

Muhammad Sanusi juga berkata, beliau telah memberi keterangan kepada pegawai penyiasat Polis Diraja Malaysia (PDRM) dari Bukit Aman pada pukul 2 pagi, pada Jumaat.

“Ia untuk melengkapkan siasatan mereka ke atas laporan-laporan yang telah dibuat oleh Angkatan Muda Keadilan (AMK) PKR dan lain-lain.

“Demikianlah adanya untuk makluman semua yang berminat dalam isu ini. Air nan sengaja dikeruhkan moleklah dibiarkan jernih agar terlihat kilas ikannya, menangguklah di ketika itu,” katanya.

Semalam, Ahli Dewan DiRaja Selangor membuat laporan polis terhadap Muhammad Sanusi dan menuntut beliau segera membuat permohonan maaf secara terbuka berhubung isu itu.

Media sebelum ini melaporkan Ketua Polis Negara, Tan Sri Razarudin Husain memaklumkan pihaknya telah membuka kertas siasatan terhadap Menteri Besar Kedah yang mempertikai serta melanggar larangan menyentuh isu 3R (agama, bangsa dan institusi diraja) semasa kempen Pilihan Raya Negeri (PRN).

Muhammad Sanusi dalam satu siri ceramah mengeluarkan kenyataan yang didakwa menghina Sultan Selangor selain meremehkan pelantikan Datuk Seri Amirudin Shari sebagai Menteri Besar Selangor.

Author

Taufik Asmady Abdul Aziz

View all posts

View all posts


Polis tahan pelajar tingkatan satu pandu kereta

SEBERANG PERAI: Polis menahan seorang remaja lelaki berusia 13 tahun selepas videonya memandu sebuah kereta di Jalan Rozhan, Machang Bubok, di sini semalam tular menerusi media sosial.

Ketua Polis Daerah Seberang Perai Tengah, ACP Tan Cheng San berkata, remaja itu ditahan di rumahnya di Taman Machang Bubok kira-kira 8 malam tadi susulan tular video berdurasi 32 saat tersebut.

“Polis telah mengesan sebuah video memaparkan seorang remaja lelaki memandu kereta jenis Proton Iswara Aeroback bersama beberapa rakannya pada 3 petang semalam. Susulan itu, polis menjalankan risikan dan berjaya menahan pelajar Tingkatan Satu berkenaan.

“Polis turut menahan ibu remaja itu yang berusia lewat 40-an dan menyita kereta tersebut bagi siasatan lanjut. Polis juga sedang mengesan beberapa lagi rakan remaja berkenaan untuk siasatan,” katanya dalam kenyataan hari ini.

Menurut Tan, wanita dan anak lelakinya itu dibebaskan selepas keterangan mereka direkodkan.

Beliau berkata, remaja lelaki itu dikenakan tindakan mengikut Seksyen 26 (1) Akta Pengangkutan Jalan (APJ) 1987 iaitu memandu tanpa lesen dan Seksyen 39 (1) akta sama kerana memandu kenderaan motor di bawah umur.

Katanya, pemilik kereta iaitu ibu remaja berkenaan turut disaman mengikut Seksyen 39 (5) APJ 1987 kerana membenarkan pemandu bawah umur memandu atau menunggang kenderaan bermotor. – BERNAMA


Yayasan Ragad alu-alukan bantuan korporat, tidak selektif sumbangan

KAJANG: Pandemik COVID-19 yang melanda negara dan seluruh dunia pada tahun 2020 membawa hikmah yang besar khususnya peranan dalam aktiviti kemasyarakatan dan bantuan kemanusiaan.

Pelbagai Pertubuhan Bukan Kerajaan (NGO), yayasan, korporat, agensi kerajaan, swasta dan persendirian mula dikenali masyarakat kerana muncul secara aktif sepanjang tempoh Perintah Kawalan Pergerakan (PKP).

Ini termasuklah Yayasan Ragad yang didaftarkan Toh Puan Datuk Patinggi Datuk Seri Utama Hajjah Raghad Kurdi Taib bagi menyalurkan sumbangan untuk meningkatkan taraf hidup rakyat Sarawak khasnya.

Fokus utamanya membantu aspek berkaitan pendidikan, kesihatan dan sosioekonomi yang kini memberi bantuan menyeluruh termasuk golongan barisan hadapan (frontliners), media bukan sahaja di Sarawak dan juga rakyat Sarawak di Semenanjung.

Pengarah Program dan Kempen Yayasan Ragad, Lila Ruzaini Hussain mengalu-alukan lebih banyak korporat memberi sumbangan untuk dilaksanakan oleh Yayasan Ragad.

“Sebagai contoh, sumbangan hari ini sebanyak 52,000 tudung daripada Yayasan Al Manjie untuk diagihkan kepada Ibu Pejabat Polis Daerah dan sekolah.

“Kami terima semua bentuk sumbangan tanpa ada selektif sebagai contoh sebelum ini kami terima kasut Nike, coklat dan lain-lain untuk diagihkan kepada kumpulan sasaran.

“Nak bagi sampan ke, pelampung ke semua kami terima dan pastikan semua barang akan diterima rakyat.

“Bagaimanapun, cabaran kami adalah tempat penyimpanan dan logistik sumbangan yang diterima.

“Namun dengan adanya bantuan sebagaimana dari Yayasan Al Manjie hari ini yang telah menyediakan tempat penyimpanan (warehouse) dan lori-lori untuk penghantaran ia amat membantu.

“Jika tiada logisitik, atau ekosistem yang cantik dan lengkap ia agak sukar untuk bergerak.

“Contohnya kasut Nike dan coklat yang disumbangkan baru-baru ini yang tidak boleh disimpan lama dan perlu diagihkan segera,” katanya kepada MEDIA VARIASI.

Beliau berkata demikian pada program penyerahan 52,000 unit tudung oleh Pengasas Helping Shoulder, Datuk Norma Ibrahim dan Pengasas Yayasan Al Manjie, Zuwairi Japri Almanjie kepada Yayasan Ragad.

Turut hadir menerima bantuan, wakil Ibu Pejabat Polis Daerah (IPD) Sepang, Asisten Superintendan Polis (ASP) Erda Firdayu Saroji; Pengerusi Rescue Ummah Malaysia, Kamarul Jamaluddin dan Pengurus Kanan Tugas-Tugas Khas Kumpulan Karangkraf, Hashim Anang.

Tambahnya, usaha Pengerusi Yayasan Ragad iaitu mendapatkan bantuan dari Tentera Udara Diraja Malaysia untuk membawa sumbangan dari Semenanjung ke Sarawak amat dihargai dan melancarkan usaha ini.

“Bukan mudah ye kerja-kerja di yayasan ini, belum cerita cabaran menghantar sumbangan ke kawasan pedalaman dan terpencil di Sarawak dengan keadaan demografi yang mencabar.

“Ada naik feri, sampan dan sebagainya untuk memastikan barang dan pelaksana agihan sampai dengan selamat,” katanya.

Harapan Yayasan Ragad adalah lebih banyak penyertaan korporat untuk membantu masyarakat kerana pihaknya adalah yayasan yang dipercayai dan diyakini dalam menyalurkan segala bentuk bantuan kepada mereka memerlukan.

Author

Tun Puteh Wanti

View all posts

View all posts


Elon Musk cadang yuran AS$8 sebulan untuk Twitter ‘blue tick’

WASHINGTON: Jutawan teknologi Amerika Elon Musk mencadangkan pada Selasa bayaran AS$8 sebulan akan dikenakan bagi akaun ‘blue tick’ Twitter.

“Sistem semasa Twitter bagi sesiapa yang mempunyai atau tidak mempunyai tanda semak biru merupakan omong kosong. Kuasa kepada rakyat! Biru untuk $8/bulan,” tulis Musk pada platform yang dimilikinya sekarang.

Menurut Agensi Anadolu beliau berkata yuran langganan itu “diselaraskan mengikut negara yang berkadar dengan kuasa beli.”

Pengguna akan mendapat keutamaan dalam balasan, sebutan dan carian, yang katanya penting untuk mencegah spam dan penipuan. Pemilik tanda itu juga akan mempunyai keupayaan untuk menyiarkan video dan audio yang panjang dan hanya melihat separuh daripada iklan yang banyak disiarkan, katanya.

Ia juga akan mempunyai “laluan untuk melepasi paywall untuk penerbit yang bersedia bekerjasama dengan kami,” katanya dalam tweet.

Musk pada mulanya menghadapi kritikan kerana rancangannya untuk mengenakan bayaran AS$19.99 sebulan kepada pengguna untuk mendapatkan atau menyimpan akaun yang disahkan.

Pengambilalihan Twitternya telah mencetuskan perdebatan mengenai kebebasan bersuara berbanding bahaya dalam talian, dengan Musk sebelum ini mengkritik dasar kesederhanaan Twitter dan menuduh platform itu berat sebelah terhadap pandangan berhaluan kiri.

Musk belum lagi memperincikan rancangan tepat untuk visi Twitternya namun beliau dijangka melonggarkan peraturan penyederhanaan serta mengurangkan kakitangan syarikat secara menyeluruh. – BERNAMA


‘Macam nak hilang nyawa’- DSV gelabah kayak tenggelam dalam laut

CYBERJAYA: Walaupun panik selepas kayak yang dinaiki hampir tenggelam, Datuk Seri Vida (DSV) masih boleh ketawa sambil menjerit meminta pertolongan.

Menerusi hantaran video TikTok @datoserividaofficial, air laut mula memasuki kayak yang senget sebelah dek kerana DSV yang menaiki kayak dengan seorang lelaki, hilang keseimbangan sewaktu mendayung.

Pada mulanya, DSV masih boleh bergelak ketawa meskipun perlahan-lahan kayak itu mula ditenggelami air namun dia mula panik apabila kayak terbabit tenggelam sepenuhnya.

Walaupun keadaan pada ketika itu panik, jeritan dan ketawa yang diselang seli oleh DSV membuatkan orang sekitar turut ketawa sebelum menyelamatkan DSV.

Lebih menarik perhatian, anak lelaki DSV, Kacak sempat mentertawakan ibunya dan meminta orang di sekelilingnya merakam kejadian tersebut sebelum turut melompat ke dalam air untuk menyelamatkan ibunya.

“Macam nak hilang nyawa ye aduhai, nak naik juga, tengok apa jadi,” tulisnya.

Menjengah di ruangan komen, rata-rata netizen terhibur dengan gelagat DSV yang masih boleh ketawa walaupun hampir lemas.

“Sebenarnya gelak mungkin boleh mengurangkan rasa panik Datuk maybe,” komen netizen.

“Datuk ni tengah nak tenggelam pun dia gelak lagi… sakit perut gelak tengok,” kongsi netizen.

“Mesti Datuk rasa kelakar dalam masa yang sama gelabah, itu yang jerit gelak jerit gelak,” tulis netizen.

Author

Nurul Ain Japri

View all posts

View all posts


Konsert ulang tahun ke-33 Damasutra gegarkan Zepp KL

KUALA LUMPUR: Legenda rock, Damasutra tampil melakukan ‘come back‘ apabila menggegarkan pentas Zepp Kuala Lumpur (Zepp KL) pada Jumaat.

Konsert bagi menyambut ulang tahun ke-33 kumpulan itu diadakan di hadapan kira-kira 1,000 peminat tanah air.

Sebelum konsert dimulakan, pentas terlebih dahulu dibuka oleh kumpulan D’Ultimate 6, bagi menghiburkan penonton menerusi persembahan pembukaan.

Suasana Zepp KL semakin meriah dengan jeritan penonton, apabila Damasutra memulakan nyanyian single berjudul Sembunyi.

Antara lagu yang menjadi alunan Damasutra pada malam itu adalah Selamba, Antara Sutra dan Bulan, Sayangku, Seribu Bayangan, Sufi, Sembrono, Sesat Dalam Rindu, Kamasutra, Iguan Kota, Dalam Kembara Asmara, serta Aku dan Zen.

Umpama Mimpi Dalam Mimpi merupakan single ‘berhantu’ yang paling dinanti-nantikan peminat dan menjadi lagu terakhir pada konsert tersebut.

Namun, paling mendapat perhatian adalah buah tangan kumpulan itu berjudul Impianku, sebagai tanda memperingati perjuangan dan penderitan rakyat Palestin ketika ini.

Persembahan itu turut diiringi latar belakang pencahayaan warna hijau, merah dan putih yang menjadi warna bendera Palestin serta tulisan ‘Free Palestine’ (Bebaskan Palestin).

Menurut Pengarah Urusan Ultimate Media, Ekmal Syahrim Md Nor, 10 peratus daripada hasil kutipan tiket konsert itu akan disalurkan kepada Tabung Kecemasan Palestin, Malaysian Relief Agency (MRA).

Beliau berkata, sumbangan itu dibuat sebagai tanda prihatin dan solidariti kepada nasib rakyat Palestin.

“Kita akan buat majlis kecil-kecilan. Kita akan menyumbang 10 peratus kepada NGO Malaysia Relief Agency. Nanti kita akan buat satu pengumuman,” katanya.

Konsert 33 Tahun Damasutra dianjurkan oleh Ultimate Media dan dibarisi ahli kumpulan asal iaitu Baggio (vokalis), Amran (bass) dan Assu (drum).

Turut melengkapkan persembahan mereka pada malam itu adalah pemain gitar baharu, Rizal yang menggantikan Allahyarham Alok selain John Boy (gitaris NG), yang telah diundang untuk menjayakan konsert termasuk Nicole (pemain keyboard).

Untuk rekod, Damasutra menyambut ulang tahun ke-33 kumpulan itu selepas ditubuhkan pada 1990.

Author

Fazleen Safina Abd Jamil

View all posts

View all posts


Patriotisme belum mati walau bendera tidak dipasang – Razalif Zain

CHOW KIT: “Patriotisme datangnya dari jiwa, semangat dan tindakan. Ia belum ‘mati’ jika kita lihat kurangnya bendera dipasang, dikibarkan,” kata Presiden Yayasan Metamorphosis, Datuk Razalif Zain.

Tambahnya, selama dua tahun negara tidak pasang bendera, tiada sambutan kemerdekaan kerana Perintah Kawalan Pergerakan (PKP) dan pandemik.

“Namun ia tidak bermakna matinya patriotisme dalam jiwa kita sebagai rakyat.

“Sama seperti isu ada kaum tertentu tolak untuk menerima bendera atau pasang bendera ia tidak bermakna patriotisme itu tiada dalam hati mereka.

“Seperti contoh program malam ini kita buat dari mat rempit sendiri, kita akan pasang bendera, kita uar-uarkan kepada mereka supaya pasang dan mereka konvoi dengan bendera Malaysia,” katanya kepada MEDIA VARIASI.

Pada 1 Ogos 2022, Pertubuhan Minda dan Sosial Prihatin (PMSP) dengan kerjasama RS Park Sdn Bhd bersama Pertubuhan Ikatan Usahawan Kecil & Sederhana Malaysia (IKHLAS) mengambil inisiatif untuk mengedarkan 300 Jalur Gemilang secara percuma kepada pemandu kereta dan penunggang motosikal di hadapan Digital Mall.

Namun mengejutkan pengamal media yang berada di lokasi apabila semua pemandu dari satu kaum ini enggan nenerima Jalur Gemilang walaupun diberikan percuma.

Dalam pada itu Razalif berkata, program santuni mat rempit ini selain mengelak gejala yang mana tidak ikut peraturan untuk kembali kepada mematuhi undang-undang.

“Kita juga adakan perbincangan dengan golongan untuk adakan trek khas, tiadalah merempit di jalan raya.

“Yayasan Metamorphosis diwujudkan pada 2019, banyak membantu asnaf B40, utamakan kebajikan, cuma yayasan ini fokus kepada golongan anak muda dari segi perniagaan, perubatan, ekonomi, pendidikan, peluang pekerjaan, semua kita cuba bantu sedaya upaya,” katanya.

Author

Tun Puteh Wanti

View all posts

View all posts


Tiada arahan daripada Sultanah Nur Zahirah lantik Jho Low dalam TIA – Bekas MB Terengganu

KUALA LUMPUR: Bekas Menteri Besar Terengganu Datuk Seri Ahmad Said memberitahu Mahkamah Tinggi di sini hari ini bahawa beliau tidak pernah menerima sebarang arahan atau titah daripada Sultanah Terengganu Sultanah Nur Zahirah supaya melantik ahli perniagaan, Low Taek Jho atau Jho Low dalam urusan Lembaga Pelaburan Terengganu (TIA).

Ahmad, 67, yang memegang jawatan itu sejak 2008 hingga 2014, menegaskan bahawa beliau juga tidak pernah menerima sebarang pandangan atau nasihat berhubung TIA daripada Sultanah Nur Zahirah.

Beliau berkata demikian ketika pemeriksaan semula oleh peguam Datuk Haziq Pillay Abdullah yang mewakili Sultanah Nur Zahirah, pada perbicaraan kes saman terhadap Editor Sarawak Report Clare Rewcastle-Brown dan dua lagi berkenaan dakwaan Rewcastle-Brown dalam buku The Sarawak Report-The Inside Story of the 1MDB Expose menggambarkan baginda sebagai seorang yang berpengaruh serta mempunyai kuasa untuk mempengaruhi Kerajaan Negeri Terengganu.

“Selaku ketua eksekutif kanan negeri itu, yang telah menubuhkan TIA, saya tidak pernah sekali pun melihat Sultanah Nur Zahirah terlibat dengan TIA. Saya, mahupun kerajaan negeri atau barisan Exco tidak pernah melantik Jho Low sebagai penasihat mahupun ahli lembaga pengarah atau apa-apa jawatan dalam TIA.

“Tidak pernah sekalipun saya bertemu atau bersua dengan Sultanah Terengganu ketika TIA ditubuhkan, sebab itu saya menafikan sekeras-kerasnya. Saya tidak pernah menerima arahan, titah atau sebagainya yang mengatakan (kerajaan negeri) perlu melantik Jho Low atau sesiapa sahaja,” katanya ketika memberi keterangan secara dalam talian.

Dalam pernyataan saksinya, Ahmad yang juga saksi plaintif ketiga dan terakhir, menegaskan bahawa dakwaan Sultanah Nur Zahirah menggunakan kedudukan serta peranan baginda untuk mempengaruhi penubuhan TIA adalah palsu dan tidak berasas sama sekali kerana baginda tidak pernah mempunyai peranan, apatah lagi mempengaruhi atau melibatkan diri dalam penubuhan TIA yang sememangnya ditubuhkan oleh kerajaan negeri semasa beliau memegang jawatan Menteri Besar.

“Sebagai Sultanah iaitu isteri kepada Duli Yang Maha Mulia (DYMM) Sultan Terengganu pada kebiasaannya baginda, hanya mengiringi DYMM Tuanku Sultan dalam sebarang majlis-majlis rasmi, di mana DYMM Tuanku Sultan telah perkenan mencemar duli untuk hadir, selain sebarang majlis-majlis lain yang DYMM Tuanku Sultanah telah perkenan mencemar duli untuk hadir atas kapasiti baginda sendiri selaku Sultanah Terengganu, terutamanya dalam majlis-majlis rasmi di Universiti Malaysia Terengganu dan Universiti Sultan Zainal Abidin, di mana DYMM Tuanku Sultanah adalah Tuanku Canselor bagi kedua-dua universiti tersebut,” kata Ahmad.

Sultanah Nur Zahirah, yang memfailkan saman itu pada 21 Nov 2018, mendakwa kenyataan berbaur fitnah itu antara lain bermaksud baginda terlibat dalam amalan rasuah serta mencampuri urusan pentadbiran Kerajaan Negeri Terengganu selain menggunakan status baginda untuk mempengaruhi penubuhan TIA, yang kemudian dikenali sebagai 1Malaysia Development Berhad (1MDB).

Sultanah Nur Zahirah juga mendakwa kenyataan itu membawa maksud baginda telah membantu Jho Low, yang kini dalam buruan, menjadi penasihat TIA.

Baginda menuntut ganti rugi am sebanyak RM100 juta daripada setiap defendan serta memohon perintah supaya penerbit menarik balik buku yang mengandungi kenyataan fitnah itu dan supaya pencetak berhenti mencetak buku tersebut.

Perbicaraan di hadapan Pesuruhjaya Kehakiman Dr John Lee Kien How @ Mohd Johan Lee bersambung. – BERNAMA


Lelaki ditahan curi 25 seluar dalam wanita

CYBERJAYA: Seorang lelaki berusia 45 tahun ditahan selepas mencuri 25 helai pakaian dalam wanita dari sebuah kawasan perumahan di Seri Petaling, Isnin lalu.

Sebelum itu, dia dikesan sedang memerhati pakaian dalam wanita yang berada di ampaian dalam keadaan yang mencurigakan oleh seorang penduduk di kawasan perumahan terbabit.

Ketua Polis Daerah Brickfields, Asisten Komisioner Amihizam Abdul Shukor berkata, penduduk terbabit kemudian bertindak menghubungi pihak polis dan memaklumkan berkenaan suspek yang mencurigakan tersebut.

“Hasil siasatan awal mendapati suspek mengaku mencuri 25 helai pakaian dalam wanita di tiga buah rumah yang berbeza bagi tujuan melepaskan nafsu.

“Pakaian dalam ini dijumpai di dalam beg silang yang dibawa oleh suspek sebelum pihak polis melakukan tangkapan dan merampas barang kes untuk tindakan selanjutnya,” katanya seperti dilapor Kosmo.

Malah, semakan rekod jenayah mendapati lelaki terbabit mempunyai sembilan rekod kesalahan jenayah curi dan dadah berbahaya.

Oleh: AIN JAPRI (Pelatih USM)

Author

Media Variasi

View all posts

View all posts


JPN sahkan SPRM tahan dua pegawai komplot sindiket jual bayi

PUTRAJAYA: Jabatan Pendaftaran Negara (JPN) hari ini mengesahkan bahawa dua pegawai jabatan itu, merupakan antara beberapa individu yang ditahan Suruhanjaya Pencegahan Rasuah Malaysia (SPRM) di sekitar Lembah Klang semalam, kerana disyaki berkomplot dengan sindiket jual bayi.

Ketua Pengarah Pendaftaran Negara, Zamri Misman dalam kenyataan hari ini berkata, dua pegawai JPN yang ditahan SPRM itu, disyaki terlibat dalam kegiatan sindiket pengeluaran sijil lahir dan MyKid.

Beliau berkata ia hasil kerjasama strategik antara JPN dan SPRM, dengan JPN berkongsikan hasil risikan dalaman yang telah dilakukan kepada SPRM, yang membawa kepada penahanan pegawai terbabit.

“Jabatan akan terus memberikan kerjasama sepenuhnya kepada pihak SPRM, bagi melengkapkan siasatan,” katanya dan menambah JPN sama kali tidak akan berkompromi terhadap sebarang salah laku kakitangan, yang terlibat dalam pengeluaran dokumen pengenalan diri secara tidak sah.

Media melaporkan SPRM menahan beberapa individu termasuk doktor pakar dan pegawai JPN, kerana disyaki berkomplot dengan sindiket jual bayi, dengan mereka itu disyaki bersubahat menyediakan dokumen palsu, bagi membolehkan beratus bayi tak sah taraf atau bayi pendatang haram, didaftarkan di JPN.

Zamri menegaskan bahawa JPN tidak akan melindungi mana-mana kakitangan, yang didapati terlibat dalam kegiatan yang boleh menjejaskan keselamatan dan kedaulatan negara, dan tindakan dan hukuman yang setimpal akan dikenakan, sekiranya pegawai yang ditangkap dibuktikan bersalah.

Beliau berkata, JPN sentiasa serius dan komited, memastikan tiada pelanggaran integriti seumpamanya dengan melaksanakan penambahbaikan prosedur pengeluaran dokumen pengenalan diri secara berterusan, serta pelbagai program pengukuhan integriti kakitangan.

“Malah siasatan peringkat dalaman secara berkala dan kerjasama berterusan dengan agensi penguat kuasa lain, juga merupakan usaha tidak berbelah bahagi jabatan ini, memastikan tiada sebarang ruang penyelewengan dan salah guna kuasa oleh pihak yang tidak bertanggungjawab,” katanya. – BERNAMA


IKR bantu selesai keperluan mendesak infrastruktur rakyat

KUALA LUMPUR: Inisiatif Kemudahan Rakyat (IKR) dengan peruntukan RM500 juta bagi membiayai pelaksanaan projek infrastruktur kecil, dijangka dapat menyelesaikan pelbagai keperluan mendesak di kawasan setempat terutama melibatkan penyelenggaraan dan pembangunan infrastruktur.

Ketua Jabatan Senibina, Fakulti Rekabentuk dan Senibina Universiti Putra Malaysia, Prof Madya Dr Mohamad Fakri Zaky Jaafar berkata, peruntukan segera itu membolehkan masalah kemudahan yang dihadapi rakyat selama ini diselesaikan dengan cepat sekali gus memberi peluang mereka menikmati kehidupan lebih selesa.

“Kita sedia maklum pihak berkuasa tempatan (PBT) mempunyai senarai yang panjang dan keutamaan tertentu dalam menyelesaikan masalah penduduk dan di sini kita lihat pendekatan IKR ini membolehkan masyarakat sendiri membuat permohonan keperluan mendesak mereka terus kepada kerajaan.

“Ini kerana apabila berlaku sesuatu kerosakan di sesebuah penempatan, yang paling terkesan pastinya penduduk itu sendiri dan kini mereka boleh meminta bantuan kerajaan Persekutuan untuk bantu baik pulih sebarang keperluan mendesak mereka,” katanya kepada Bernama.

Menteri Ekonomi, Rafizi Ramli semalam mengumumkan IKR yang merupakan bantuan kerajaan Persekutuan bertujuan mendemokrasikan dana kerajaan dalam membiayai pelaksanaan projek kecil seperti baik pulih dewan atau menutup jalan rosak.

Bantuan projek infrastruktur awam kecil boleh dipohon menerusi laman web IKR, https://ikr.ekonomi.gov.my/ sama ada bagi projek baharu atau projek pembaikpulihan.

Mohamad Fakri Zaky juga mencadangkan persatuan penduduk untuk memainkan peranan bersama-sama penduduk setempat memohon bantuan berkenaan bagi sebarang penyelenggaraan termasuk lif, laluan pejalan kaki atau projek kemudahan baharu yang memberi kesan segera kepada rakyat.

Dalam pada itu, Menteri Besar Negeri Sembilan, Datuk Seri Aminuddin Harun berkata, usaha kerajaan itu dapat membantu PBT dalam aspek kewangan bagi membaik pulih beberapa infrastruktur seperti dewan orang ramai, lampu jalan, jalan raya dan memberi jaminan masyarakat mendapat kehidupan yang lebih selesa.

“Sedia maklum, kita ada dewan tapi tiada penyelenggaraan, ada juga kabel lampu jalan rosak memerlukan kos terlalu tinggi, ini antara perkara yang menjadi masalah, ada jalan-jalan di kawasan PBT gagal diuruskan dengan baik,” katanya.

Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau negeri Pahang, Datuk Seri Johari Harun pula berkata, antara perkara paling mustahak dalam memastikan kerja baik pulih dapat dilaksanakan segera ialah perolehan atau lantikan kontraktor dan IKR dilihat dapat membantu dalam aspek ini.

“Apabila peruntukan telah disalurkan ke jabatan terlibat, proses lantikan (kontraktor) dapat dilaksanakan dengan segera (apabila projek telah dikenal pasti) dan pemantauan rapi oleh pihak berkaitan boleh memastikan ia siap mengikut masa dengan kualiti kerja yang baik,” katanya.

Johari juga menyifatkan langkah itu bukan hanya mempercepat baik pulih infrastruktur untuk kemudahan rakyat, tetapi turut membantu kontraktor kecil yang semakin terhimpit dengan keadaan ekonomi semasa.

“Saya mengharapkan pihak berkaitan membuat kiraan kos kerja dengan mengambil kira harga barang-barang binaan semasa supaya kontraktor dapat menyiapkan kerja dengan bahan berkualiti dan dalam masa sama memperoleh untung untuk meneruskan perniagaan,” katanya.

Pengerusi Jawatankuasa Tetap Kerajaan Tempatan, Pengangkutan Awam dan Pembangunan Kampung Baru negeri Selangor, Ng Sze Han pula berharap rakyat dan PBT di negeri itu dapat memanfaatkan peluang ini selepas mekanismenya diperincikan oleh pihak Kementerian Ekonomi.

Sementara itu, golongan kontraktor di negeri Terengganu berharap kaedah agihan peruntukan RM500 juta menerusi IKR itu dan pelaksanaannya diperkemas serta diteliti agar ia sampai kepada golongan sasar.

Seorang kontraktor kelas G1, Mohd Anuar Ibrahim berkata, kerajaan perlu memantau pelaksanaan projek di bawah inisiatif itu dan memastikan ia dianugerahkan kepada mereka yang memenuhi kriteria dan standard ditetapkan. – BERNAMA


Polis nafi sambutan Sanusi di Johor

JOHOR BAHRU: Polis Johor menafikan terdapat sebarang sambutan untuk Ketua Pengarah Pilihan Raya Perikatan Nasional (PN) yang juga Menteri Besar Kedah, Datuk Seri Muhammad Sanusi Md Nor, di negeri itu.

Ketua Polis Johor, Datuk Kamarul Zaman Mamat berkata, hasil siasatan pihaknya mendapati, video mengandungi dakwaan itu yang tular melalui laman sosial TikTok, sebenarnya adalah berkaitan program KL Munajat di Dataran Merdeka, Kuala Lumpur, pada 15 Julai lalu.

Katanya, video itu telah disunting dengan memasukkan sorakan ‘Luaskan kuasamu Johor’ untuk perkongsian oleh pengguna media sosial lain.

Susulan itu, beliau berkata, polis membuka kertas siasatan dan sedang mengesan individu bertanggungjawab bagi membantu siasatan.

“Hal ini dilihat berunsur provokasi dan fitnah yang boleh mendatangkan tanggapan buruk masyarakat.

“Perbuatan menyebarkan serta membuat spekulasi palsu adalah menyalahi undang-undang dan boleh diambil tindakan mengikut Seksyen 505 (b) Kanun Keseksaan,” katanya dalam satu kenyataan.

Jika sabit kesalahan, boleh dihukum denda atau penjara tidak lebih dua tahun atau kedua-duanya.

Selain itu, boleh didakwa mengikut Seksyen 233 Akta Komunikasi dan Multimedia 1998 yang jika sabit kesalahan, boleh didenda tidak lebih RM50,000 atau penjara setahun atau kedua-duanya.

“Polis menasihati orang ramai agar tidak mudah mempercayai dakwaan diperoleh daripada sumber tidak sah dan berkongsi maklumat itu sehingga boleh menjejaskan keharmonian serta kesejahteraan masyarakat,” katanya.

Author

Fazleen Safina Abd Jamil

View all posts

View all posts


Jenaka ‘single’ Ryan Bakery selepas nikah undang kecaman netizen

PERSONALITI TikTok terkenal, Ryan Bakery atau nama sebenarnya Muhammad Ryan Fahmi Bakery, 27 akhirnya selamat melangsungkan pernikahannya dengan wanita pilihan hatinya, Elyia Ibrahim.

Menurut Ryan, setelah lima tahun berkenalan, dia dan isterinya selamat diijab kabulkan pada pagi Sabtu di kampung halaman isterinya di Melaka.

“Setelah lima tahun berkawan. Tetap ada waktu jatuh dan bangkit aku. Tetap setia menanti. Alhamdulillah 1/10/2022, Elyia Ibrahim telah sah menjadi isteriku.

“Terima kasih Ya Allah di atas kurnia ini. Kau berkatilah hidup kami hingga ke Syurgamu. Aamiin,” katanya menerusi hantaran di Instagramnya.

Sementara ramai meraikan kegembiraan perkahwinan itu, ada juga netizen tidak berpuas hati dengan satu pesanan ‘istimewa’ yang diucapkan Ryan dalam nada jenaka kepada mereka yang masih bujang.

Dalam satu video yang dimuat naik seorang pengguna TikTok, @multazamnasir yang hadir majlis perkahwinan Ryan, Ryan diminta untuk memberi pesanan kepada golongan yang masih ‘single’.

“Teruskanlah hidup walau tidak ‘berguna’,” ujarnya ringkas dalam nada berjenaka dalam video tersebut.

Antara komen netizen yang menjadi perhatian adalah yang mengulas bahawa kenyataannya itu tidak kelakar.

“Kali ni tak kelakar Ryan. Walaupun akak dah nikah. Gurauan jangan berlebih sangat. Boleh jadi ni sebab netizen yang selama ni follow dah beransur unfollow. Akak sekadar nasihat je,” kata netizen itu.

Ada juga yang menegur supaya Ryan lebih berhati-hati dalam percakapannya selepas ini.

“Aku single sebab jaga mak aku Ryan. Celah mana tak berguna tu? Harap lebih berhati-hati bila bercakap Ryan,” kata netizen yang lain.

Video tular yang dimuat naik @multazamnasir itu bagaimanapun telah dipadam dari halaman akaun TikToknya.

Author

Faridah Amiratul

View all posts

View all posts


Jika Daddy jadi orang biasa, Daddy tak boleh bantu berjuta orang – Yana Najib

KUALA LUMPUR: Nooryana Najwa Najib, satu ketika dahulu pernah terdetik untuk bertanya kepada bapanya, Datuk Seri Najib Razak mengapa memilih untuk menjadi pemimpin negara.

Nooryana menyuarakan persoalannya kerana mungkin aneh melihat bapa orang lain juga bekerja keras tetapi bapa sendiri yang mesra dipanggil Daddy itu sentiasa sibuk dengan tugasannya tidak kira siang dan malam.

“Saya pernah bertanya, mengapa Daddy tak ada kerja biasa seperti ayah orang lain. Doktor ke, akauntan ke.

“Dengan tenang Daddy menjawab, kalau ada kerja biasa seperti orang lain, Daddy hanya boleh bantu beberapa orang sahaja tapi sebagai seorang ahli politik, Daddy boleh jutaan rakyat Malaysia.

“Itulah Daddy saya. Najib Razak, yang telah berkorban segalanya kepada negara selama 46 tahun, setiap waktu memikirkan bantu, bekerja untuk rakyat,” katanya.

Nooryana buat kali pertama menyampaikan ucapan pada program Taklimat Khas Presiden UMNO, di Dewan Merdeka, Pusat Dagangan Dunia Putra (WTC), di sini.

Ucapan beliau bagi mewakili rakyat yang memberi solidariti kepada Najib.

Nooryana turut membawa bersama sehelai tali leher berwarna biru, yang jug tali leher terakhir dipakai Najib sebagai memori terakhir, sebelum ke Penjara Kajang.

Malah, Nooryana mengambil kesempatan untuk membaca warkah tulisan Najib dalam penjara.

Pada program sama, anak sulung Najib, Datuk Mohd Nizar yang juga Ketua Pemuda UMNO Pekan turut menyampaikan ucapan, selain peguam, Tan Sri Muhammad Shafee Abdullah.

Majlis taklimat itu dihadiri semua Ahli Majlis Kerja Tertinggi (MKT) UMNO kecuali Perdana Menteri, Datuk Seri Ismail Sabri Yaakob.

Turut hadir, Datin Seri Rosmah Mansor.

Author

Fhatihah Zakinan

View all posts

View all posts


Wenhai-1, robot untuk kegunaan ekspedisi saintifik di laut lulus ujian

BEIJING:  ‘Wenhai-1’, robot kawalan jauh yang dibangunkan untuk kegunaan ekspedisi saintifik di laut yang mampu berada di dalam air sedalam 6,000 meter telah pun lulus ujian yang ditetapkan.

Robot yang dibangunkan oleh Institut Automasi Shenyang Akademi Sains China (CAS) akan diserahkan kepada pengguna.

‘Wenhai-1’ merupakan peralatan marin berteknologi tinggi bersepadu yang khusus dibangunkan untuk keperluan ekspedisi saintifik di laut.

Ia mempunyai fungsi pengesanan pelayaran autonomi berskala besar dan melakukan pensampelan pada titik yang tetap melalui kawalan jauh.

‘Wenhai-1’ telah menyelesaikan 17 misi di dalam laut, selain boleh bertukar secara fleksibel antara tiga mod kerja untuk menyelesaikan tugas ujian dan penyelidikan saintifik dengan cekap berdasarkan keperluan misi yang berbeza.

Sebagai kapal selam tanpa pemandu kawalan jauh pertama China untuk penggunaan kejuruteraan secara kendiri, ia akan digunakan oleh kapal ‘Ocean Geology No. 9’ dari Qingdao Institute of Marine Geology dan menjalankan misi meninjau keadaan, biodiversiti, ekspedisi saintifik dan sumber mineral di laut. – BERNAMA


Malaysia tandatangani dua perjanjian angkasa lepas antarabangsa

KUALA LUMPUR: Malaysia telah menandatangani dua daripada lima perjanjian atau konvensyen angkasa lepas antarabangsa berkaitan angkasa di bawah Pertubuhan Bangsa-Bangsa Bersatu (PBB) yang bertujuan melindungi dan menjaga keselamatan serta kedaulatan negara.

Kementerian Sains, Teknologi Dan Inovasi (MOSTI) dalam kenyataan hari ini berkata dua perjanjian atau konvensyen yang telah ditandatangani ialah ‘Treaty on Principle Governing the Activities of States in the Exploration and Use of Outer Space, Including the Moon and Other Celestial Bodies, 1967 (OST 1967)’ dan ‘Agreement on the Rescue of Astronauts, the Return of Astronauts and the Return of Objects Launched into Outer Space, 1968 (ARRA 1968)’.

“Proses meratifikasi atau menganggotai kesemua perjanjian atau konvensyen itu sedang dipertimbangkan selaras dengan kepentingan negara,” menurut kenyataan itu.

Menurutnya keanggotaan Malaysia dalam Pertubuhan United Nation-Committee on the Peaceful Uses of Outer Space (UNCOPUOS) sejak tahun 1994 menunjukkan komitmen negara untuk melaksanakan tanggungjawabnya dalam sektor angkasa di peringkat antarabangsa.

“Komitmen negara ini telah dibuktikan melalui pewartaan Akta Lembaga Angkasa Malaysia 2022 [Akta 834] pada 25 Januari 2022.

“Akta 834 ini membolehkan kerajaan melalui MOSTI menimbangkan tindakan yang perlu bagi meratifikasi kesemua perjanjian atau konvensyen antarabangsa berkaitan angkasa, selaras dengan keutamaan dan kepentingan negara,” katanya.

Menurut kenyataan itu tiga lagi perjanjian atau konvensyen antarabangsa berkaitan angkasa yang belum ditandatangani ialah ‘Convention on International Liability for Damage Caused by Space Objects, 1972 (LIAB 1972)’; ‘Convention of Registration of Objects Launched into Outer Space, 1975 (REG 1975)’ dan Agreement Governing the Activities of State on the Moon and Other Celestial Bodies, 1979 (MOON 1979). – BERNAMA


TPM zahir takziah atas pemergian Ramesh Rao

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi menzahirkan rasa dukacita atas pemergian mendiang pegawai khasnya Datuk Seri Ramesh Rao pagi tadi.

“Dengan perasaan sedih dan dukacita, saya dan seluruh warga Pejabat Timbalan Perdana Menteri dan Kementerian Kemajuan Desa dan Wilayah ingin menyampaikan ucapan takziah kepada keluarga mendiang Ramesh Rao a/l Krishna Naidu, Pegawai Khas yang meninggal dunia pada awal pagi Sabtu, 14 Januari 2023.

“Saya amat menghargai khidmat bakti dan jasa mendiang kepada masyarakat dan negara sebelum dan semasa beliau berkhidmat”, kata Ahmad Zahid dalam satu kenyataan medianya hari ini.

Justeru, Ahmad Zahid mendoakan semoga ahli keluarga, kenalan dan rakan taulan mendiang tetap sabar dan tabah dalam menghadapi dugaan kehilangan insan yang mereka sayangi.

Mendiang dilantik Pegawai Khas Hal Ehwal Kaum India kepada TPM dilaporkan meninggal dunia pagi tadi.

Menurut Malaysiagazette, mendiang yang juga Presiden Pertubuhan Minda dan Sosial Prihatin Malaysia meninggal dunia akibat serangan jantung.

Ramesh dikenali sebagai individu yang aktif memperjuangkan kebajikan masyarakat di negara ini, terutamanya kaum India.

Pada 24 Disember lalu, pemimpin NGO yang juga penyokong Barisan Nasional itu dilantik menjadi pegawai khas Ahmad Zahid.

Author

Tun Puteh Wanti

View all posts

View all posts


Johor warta 81km jarak baharu dua marhalah

JOHOR BAHRU: Fatwa 81 kilometer (km) jarak baharu dua marhalah sebagai syarat sah solat jamak dan qasar serta hukum fiqah lain, sudah diwartakan oleh Jawatankuasa Fatwa Negeri Johor pada Khamis minggu lalu.

Mufti Johor, Datuk Yahya Ahmad dalam satu kenyataan pada Rabu memaklumkan, fatwa itu diwartakan dalam Warta Kerajaan Johor bertarikh 9 November lalu, mengikut ketetapan Seksyen 47 Enakmen Pentadbiran Agama Islam (Negeri Johor) 2003 (Enakmen 16 Tahun 2003).

“Jawatankuasa Fatwa Negeri Johor, atas perintah dan perkenan Duli Yang Maha Mulia Sultan, menyediakan fatwa yang dinyatakan untuk disiarkan menurut Subseksyen 48 (6) enakmen itu.

“Adalah ditetapkan bahawa penentuan kadar dua marhalah bagi musafir untuk menunaikan ibadah solat jamak dan qasar serta hukum-hukum fiqah lain yang memberi keringanan (rukhsoh) adalah 81km,” katanya.

Pada 25 April tahun lalu, jawatankuasa berkenaan membuat keputusan penetapan kadar dua marhalah adalah 81km setelah dilihat dan dibahaskan dengan teliti dari setiap sudut.

Ia selaras keputusan yang dibuat mesyuarat Jawatankuasa Muzakarah Majlis Kebangsaan Bagi Hal Ehwal Ugama Islam Malaysia kali ke-118 pada 16 hingga 17 Februari 2021.

Muzakarah berpendapat bahawa, hukum penentuan kadar dua marhalah, kariah dan balad dari perspektif fiqah semasa adalah adalah 81km (taqribi) dengan persempadan dan penentuan kariah serta balad adalah mengikut empat pilihan.

Pilihan pertama persempadanan dan peneruan kariah serta balad boleh mengikut kaedah, uruf dan ketetapan negeri-negeri selaras akta atau enakmen negeri.

Ia juga boleh mengikut peta yang dikeluarkan oleh Jabatan Ukur dan Pemetaan Malaysia (JUPEM) atau peta disediakan Jabatan Perancangan Bandar dan Desa (PLANMalaysia) melalui sistem i-PLAN.

Pilihan keempat persempadanan dan penentuan kariah serta balad juga boleh mengambil kira populasi kepadatan satu-satu penempatan secara vertikal seperti kondominium, rumah pangsa dan seumpamanya yang ditetapkan oleh pihak berkuasa agama negeri.

Author

Fazleen Safina Abd Jamil

View all posts

View all posts